સ્ત્રી એક મૌન પાત્ર છે - (લેખ) | Gujarati Drama Story | Deepak Solanki\nસ્ત્રી એક મૌન પાત્ર છે - (લેખ)\n8 mins 361 8 mins 361\nGujarati Story : #8112 Gujarati Story Drama : #1827\nકલમ ગૌરવ સ્ત્રી\nસંજોગ પણ ક્યારેક એવા હોય છે,\nજાતે કર્યું મગનું મરી, કોને કહું!\nમારી કશી પરવા નથી લ્યો કોઈને,\nમારી વ્યથા સહુને ગમી, કોને કહું!\nતૃપ્તિ ત્રિવેદી 'તૃપ્ત'\nઆમ તો સ્ત્રીની વાત, સ્ત્રીની સાચી પીડા, સ્ત્રીનું સાચું જીવન સ્ત્રી જ કહી શકે એટલે તૃપ્તિબેન ત્રિવેદીની ગઝલ રચનામાંથી બે પંક્તિથી વાત અહી રજુ કરું છું.\nસ્ત્રી શબ્દ એક વૈશ્વિક શબ્દ છે.આ શબ્દથી આપણે વાકેફ છીએ. સ્ત્રી એટલે કે શું? સ્ત્રી શા માટે? આપણે આવા પ્રશ્ન ક્યારેય નથી કરતા. કારણ કે સ્ત્રી વિના ઘર સુનું, સ્ત્રી જ ઘરનું ઘરેણું. આપણે એવા શબ્દની નવાજીએ છીએ. સામાન્ય ભાષામાં નારી. ન+અરી એટલે કે એનો કોઈ દુશ્મન નહીં.\nઆજે માત્ર સ્ત્રી નહિ પણ "સ્ત્રી અને સમાજ,સ્ત્રીસમાજ" આમ આ બંને વિષય પર વાત કરવાની છે. સ્ત્રી અને સમાજ સમાજ માટે સ્ત્રી શું છે અને સમાજ માટે શું કર્યું છે અને સમાજે સ્ત્રીને કેવા પ્રત્યુત્તર આપ્યા છે. આપણે વિશ્વની દ્રષ્ટિએ જોઈએ. તો સમાજને પ્રબળ બનાવવા,સમાજ કે કુળ ને આગળ વધારવા માટે જ ? સ્ત્રીના દ્વારા જ થાય છે. છતાં પણ સ્ત્રીને ક્યાંકને ક્યાંક બંધનમાં રાખી છે ક્યાંક ને ક્યાંક એવી અસ્પૃશ્યતાઓ સાથે રાખી છે તો ક્યારેક જીવનથી એને વિમુક્ત રાખી છે. ક્યાંકને ક્યાંક એને બંધ કમરામાં રાખવામાં આવી છે.\nહજારો વર્ષો પહેલાંથી આપણે જોતા આવીએ છીએ. સ્ત્રીને માત્ર કુળ વધારવા માટે જ સ્ત્રી એ જન્મ લીધો છે.અહીં આક્રોશ કરવાની વાત નથી અહીં દુખ ભરી વાત કરવાની વાત નથી.અહીં સમાજ અને સ્ત્રી વચ્ચેનો એક મત મતાંતર રજૂ કરવાનો છે.જ્યારે પુરુષ અને સ્ત્રી નો સંબંધ બંધાય છે.ત્યારે એક નવું બાળક અવતરણ પામે છે.માત્ર પુરુષનાથી બાળક નથી થતું માત્ર સ્ત્રીથી બાળક નથી થતું.બંનેના બંધનથી,બંનેના જોડાણથી એક નવા બાળકનું અવતરણ થાય છે. એ બાળક પણ આ જ પ્રક્રિયા સાથે જીવન જીવે છે અને આવી પ્રક્રિયા બીજા પુરુષો સ્ત્રી વચ્ચે સબંધ બંધાય છે અને એક કડી રૂપે બહોળા પ્રમાણમાં કે આંશિક પ્રમાણમાં વ્યક્તિઓનું જોડાણ થાય છે અને આ જોડાણ અમુક વિસ્તારો,અમુક પ્રદેશો,અમુક સંસ્કૃતિ ,અમુક જાતિથી સમાજ ઊભો થાય છે.સમાજનું ઉદગમ સ્થાન સમાજમાં રહેલા પુરુષ સ્ત્રી છે.સ્ત્રી એની વેદનમાંથી પસાર થાય છે અને બાળકનું ભરણપોષણ કરે છે .સમાજના ઉદગમ કે કુળ વધારવા સ્ત્રી સહજતાની વાત કરીએ તો સ્ત્રીને કપરા સમયમાંથી પસાર થવું પડે છે. કેટલાક કુરિવાજોમાંથી પસાર થવું પડે છે. છતાંય એવે સમયે કે જ્યારે બંધન કર્તા રહીને જે ઓરડામાંથી બહાર નીકળ્યા વગર અમુક સ્ત્રીઓએ પોતાના પ્રદેશ માટે પોતાના દેશ માટે પોતાના જીવ ગુમાવ્યા છે. છતાં આજે પણ દેશની નાર સાથે ગેંગ રેપ કરીને અને તેનું મર્ડર કરી ફેંકી દેવામાં આવે છે. આપણે આ બધું જ જોઈએ છીએ. એકવીસમી સદી છે છતાં પણ સ્ત્રીઓ સાથે ન કરવાના કામો થઇ રહ્યા છે.\nઆપણે સપ્તપદીની વાતો કરીએ છીએ પણ શું ? એનું પાલન થાય છે ખરું? સ્ત્રી પહેલેથી કપરી પરિસ્થિતિમાં જીવી છે અને જીવે જ છે. કોઈ દિવસ વિચાર્યું છે કે નવ નવ માસ પેટે પળતા બાળકને સાચવવું પડે છે.વિચાર તો કરો પાંચ કિલોની ઈંટને પેટે બાંધી બે દિવસ ફરી પણ ના શકીએ. આપણે ના કરી શકીએ. પુરુષ ના કરી શકે છતાં પણ એ સ્ત્રી નવ મહિના સુધી પોતાના બાળકને સાચવે છે. જ્યારે બાળકનો જન્મ થાય છે.ત્યારે જે થાય છે. એ પીડા માત્ર સ્ત્રી જ સમજી શકે છે અને જો બાળક જન્મે છે અને જો બાળકી જન્મે તો વર્ષો જુના કુરિવાજો પ્રમાણે બાળકીને મારી નાખવામાં આવતી. દૂધપીતી કરી નાખવામાં આવતી. ઉપરાંત જન્મ દેનારી માં એ પણ ઘર પરિવારના લોકો એને મેણા મારતા ફરતા કે કુળ ઉગારવા દીકરો જોઈએ. વિચારો આવી પરિસ્થિતિમાંથી સ્ત્રીઓ નીકળે છે. જ્યારે પણ કોઈ દીકરી કે દીકરોનો જન્મ થાય છે. ત્યારે તેની પાછળ તેના પપ્પા નું નામ લાગે છે પણ જે માતાની એ પ્રસવ પીડા, માની સેવા, માએ આપેલું ધ્યાન, સંસ્કૃતિ એ કોઈ યાદ નહીં કરે. પુરુષપ્રધાનને આપણે પ્રથમ રાખ્યા છે.એનું સ્ત્રીઓને કોઈ અફસોસ નથી.\nસ્ત્રીઓમાં ભણતર ઓછું હતું એનું કારણ એ જનહતું કે સ્ત્રીને ઘરની ચાર દીવાલો વચ્ચે જ રહેવાનું આવતું પણ અમુક સ્ત્રીઓએ પણ એવું વિચાર્યું કે અમારે પણ પ્રગતિ કરવી છે. અમારે પણ સમાજ માટે કશુંક કરવું છે.ત્યારે દેશની પ્રદેશની સ્ત્રીઓ લડવા પણ ઉતરી ગઈ છે. ઉદાહરણ અનેક તમને જોવા મળશે રાજપૂતની દીકરી તમે જોઈ લો. દરબારની દીકરી પણ તમે જોઈ લો. એક એક જ્ઞાતિમાંથી આવી આપણને સાહસિક સ્ત્રીઓ જોવા મળશે. છતાં પણ સ્ત્રીનું સ્થાન હંમેશા અંતિમ રહ્યું છે.ઘૂંઘટમાં રહેવાની પ્રથા. દીકરીને ઘરની બહાર ન નીકળવાની પ્રથા. દીકરીને ન ભણવાની પ્રથા. જો દીકરી જન્મે તો તેને દૂધ પીતી કરવાની પ્રથા. આવી અનેક સમસ્યાઓમાંથી તેઓ નીકળી છે. એટલું બધું સહન કર્યું છે આ બધા સંસ્મરણોથી પુરુષ પ્રધાન પણ વાકેફ છે આખો સમાજ પણ વાકેફ છે. "સ્ત્રી વિના સંસાર સુનો સમાજ સુનો" કુળ ને આગળ વધારવા સ્ત્રીની જરૂર પડે છે. છતાં પણ સ્ત્રી ઉપર આક્રોશો થતા આવ્યા છે. એવે સમયે સ્ત્રી પણ કઠણ કાળજા બની છે. સ્ત્રીએ પોતાના દીકરી કે દીકરા ને દૂધ પીવડાવતી વખતે, ઘોડિયામાં બાળક સુતું હોય ત્યારે પોતાનું જ્ઞાન પોતાની રમણીય વાતો બાળકના કાનમાં નાખી છે. એવા પણ આપણને અનેક ઉદાહરણો જોવા મળશે કે પોતાની માતાએ પોતાના દીકરાને એવા શૂરવીરતાના હાલરડા સંભળાવ્યા છે કે એ દીકરો દેશ માટે કશુંક કરીને આવ્યો હોય. સ્ત્રીને 'તાકત' કહીએ છીએ. આપણે તેને 'દેવી' પણ કહીએ છીએ. છતાંય એના માટે આપણે એનું સ્થાન હંમેશા અંતિમ કેમ રાખીએ છીએ? આ બધા પ્રશ્નો હંમેશા થતાં આવ્યા છે ને થાય છે હજી પણ એકવીસમી સદી છે તો પણ થતા રહેશે. ઓછા ભણતરના કારણે ઘણી સ્ત્રી આજે પણ હેરાન થાય છે હજી પણ પીડાય છે. આ પીડાનું કારણ માત્ર ઓછું ભણતર છે. જે સ્ત્રી શિક્ષણ ક્ષેત્રે આગળ વધી છે એ સ્ત્રી દેશ માટે કશુક ને કશું કર્યું જ છે લ. સમાજ સેવા કરી છે. દેશની વડાપ્રધાન પણ બની છે. દેશની રાષ્ટ્રપતિ પણ બની છે. સ્ત્રીઓએ ખૂબ કામ કર્યું છે. પોતાના પ્રદેશ માટે, પોતાના દેશ માટે, ભારત દેશ તો હજી શિક્ષણ ક્ષેત્રે પાછળ છે પણ તમે જ્યારે વિદેશી સ્ત્રીઓને જુઓ ત્યારે તમને ત્યાંની સ્ત્રીઓના જ્ઞાનની ઝલક દેખાઇ આવશે. છતાંય ત્યાં પણ પુરુષપ્રધાનને વધારે મતમતાંતર મળ્યું છે. યુગ પ્રમાણે ઘણી બધી સ્ત્રીઓની ઘટનાઓ આપણે જોતા આવ્યા છીએ. આ બધી વાતોથી તો આપ જાણીતા જ હશો.\nએક નવું યુગ આવે છે કે જેમાં મહિલાની સમાનતાની વાત કરવામાં આવે છે. જેમાં મહિલા સશક્તિકરણની વાત કરવામાં આવે છે. તો આ મહિલા સશક્તિકરણ માટે મહિલા સમાનતા ના કાયદાઓ ઘડવામાં આવ્યા છે. વિશ્વ મહિલા દિવસ ની જોગવાઈ કરવામાં આવી કે જે દર વર્ષે ૮મી માર્ચે વિશ્વ મહિલા દિવસ તરીકે ઉજવવામાં આવે છે. મહિલા સશક્તિકરણના કાર્યક્રમો કરવામાં આવે છે. ભારતના ઘણા બધા કેળવણીકારો એ પ્રાદેશિક શિક્ષકોએ અને ઘણા બધા રાજાઓ એ સ્ત્રીઓ માટે થોડું ઘણું કર્યું છે સાવ નહીંવત છે એમ પણ આપણે ના કહી શકીએ. આપણે હજારો વર્ષો પહેલાથી જોતા આવીએ અને અત્યાર સુધીના કાલ દિવસ સુધી પણ આપણે જોઈએ તો ઘણા બધા લોકોએ સ્ત્રીઓ માટે કશુક ને કશું કર્યું છે. સ્ત્રીઓની સમાનતા માટે સ્ત્રી હક માટે ઘણા બધા એનજીઓની પણ શરૂઆત થઈ છે. કાયદાઓ પણ ઘડવામાં આવ્યા છતાં પણ સ્ત્રીની પીડા પીડા જ રહે એની પીડા પર મલમ તો લગાડી આપવામાં આવ્યો છે પણ એનો ઘાવ જાણે એમને એમ જ છે.\nજે પણ સમાજ જે પણ સ્ત્રીએ શિક્ષણ મેળવ્યું છે એ સ્ત્રી 'સિંહણ'રૂપે બહાર આવી છે. આવી સ્ત્રીએ બીજી ઘણી બધી સ્ત્રીઓના શિક્ષણ પર ધ્યાન આપ્યું છે અને પુરુષ કરતાં પણ વધારે આગળ આવી છે. એનું મુખ્ય કારણ છે. શિક્ષણની વ્યવસ્થામાં ફેરફાર અને ભારતીય સ્ત્રીગણની વાત કરીએ તો આઝાદી પછી જે બંધારણ ઘડવામાં આવ્યું તેમાં સ્ત્રી સમાનતાના કાયદાની વાત કરવામાં આવી છે. જ્યારે દેશ આઝાદ નહોતો તે પહેલાં પીડિતો દલિતો અને સ્ત્રી ઉપર ઘણા અત્યાચારો થતા હતા. ત્યારે ડૉ.ભીમ રાવ આંબેડકરએ ભારતના બંધારણની રચના કરી ત્યારે સૌથી વધારે ભાર સ્ત્રી પીડિતો દલિતો ઉપર રાખવામાં આવ્યો હતો આજે ભારતીય બંધારણ મુજબ મહિલા સમાનતાના કાયદાની વાત અહીં રજૂ કરવી છે કે કેવા કેવા હક સ્ત્રીગણને આપવામાં આવ્યો છે.\nમહિલાઓના અનુસંધાનમાં બંધારણીય જોગવાઈઓ-\nભારતનું બંધારણ સ્ત્રીઓને ફક્ત સમાનતા જ આપતું નથી;પરંતુ મહિલાઓની તરફેણમાં તે રાજયને સમર્થ બનાવે છે. જેથી તે મહિલાઓને સામાજિક આર્થિક, શિક્ષણ અને રાજકીય ક્ષેત્રમાં થતા ગેરલાભો માટે સકારાત્મક અલગ પગલાં અપનાવે.\nમૂળભૂત અધિકારો , બીજાઓ વચ્ચે, કાનૂન આગળ સમાનતા, કાયદાનું સમાન રક્ષણ, કોઈપણ નાગરિક સામે ધર્મ, જાતિ, જ્ઞાતિ, જાતિ અથવા જન્મ સ્થળ પર ભેદભાવ પર પ્રતિબંધ મૂકે છે, અને રોજગાર સંબંધી બાબતોમાં તમામ નાગરિકો માટે તકની સમાનતા બાંહેધરી આપે છે.\nબંધારણની કલમો- 14, 15, 15 (3), 16, 39 (એ), 39 (બી), 39 (સી) અને 42 આ અંગે ચોક્કસ મહત્વ આપવામાં આવ્યું છે.\nસ્ત્રીઓ માટે કાયદા સમક્ષ સમાનતા (કલમ ૧૪ )\nરાજ્ય કોઇ નાગરિક વિરૂદ્ધ ફક્ત ધર્મ, જાતિ, જ્ઞાતિ, જાતિ, જન્મ અથવા જન્મસ્થળ ના આધારે ભેદભાવ ન રાખે. (કલમ ૧૫-૧)\nરાજ્ય સરકારે મહિલાઓ અને બાળકોની તરફેણમાં કોઇ ખાસ જોગવાઇઓ કરવી (કલમ ૧૫ (૩))\nતમામ નાગરિકો માટે સમાન તક: રોજગારી અથવા રાજ્ય સરકાર હેઠળની કોઈ ઓફીસમાં નિમણુકની બાબતમાં(કલમ ૧૬)\nસ્ત્રી-પુરુષ બન્નેને સમાન ધોરણે આજીવિકાના પૂરતા સાધનો/સહાય મળે (કલમ ૩૯ (એ)): અને “સમાન કામ-સમાન વેતન” (કલમ ૩૯(ડી)) મુજબની યોગ્ય - સમાનતાના અધિકારનું રક્ષણ કરતી નીતિ રાજ્ય સરકારે ઘડવી .\nન્યાય માટે: સમાન તકના ધોરણે અને સુયોગ્ય મફત કાનૂની સહાય અથવા યોજના કે અન્ય કોઈ રીતે તકો મારફતે ન્યાયની ચોક્કસ ખાતરી આપવી જેથી આર્થિક કે બીજી ક્ષમતાઓને કારણે તેઓ ન્યાય-વંચિત ના રહે. (કલમ ૩૯ એ)\nરાજ્ય સરકારે કામની પરિસ્થિતિ અને માતૃત્વ રાહત માટે ન્યાયી તથા માનવીય જોગવાઈઓ કરવી (કલમ ૪૨)\nરાજ્ય સરકારે નબળા વર્ગ ના લોકો ના શૈક્ષણિક અને આર્થિક હિતો ખાસ કાળજીથી પ્રોત્સાહિત કરવા તેમજ તેમને સામાજિક અન્યાયના તમામ પ્રકારના સ્વરૂપો અને શોષણ સામે રક્ષણ આપવું.(કલમ ૪૬)\nરાજ્ય સરકારે તેના લોકોના પોષણ અને જીવન ધોરણના સ્તરને ઊંચું લાવવા માટે અને લોક સ્વાસ્થ્યમાં સુધારો લાવવો (કલમ ૪૭)\nભારતના તમામ લોકોમાં સંવાદિતા અને સામાન્ય ભાઈચારાની ભાવનાને પ્રોત્સાહન પૂરું પાડવું અને મહિલાઓ ના ગૌરવ માટે અપમાનજનક વ્યવહારો ત્યાગ કરવા (કલમ ૫૧ (એ) (ઈ))\nકુલ બેઠકોની એક તૃતીયાંશથી ઓછી નહી (અનુ.જાતિ -અનુ.જન જાતિની મહિલા અનામત બેઠકોની સંખ્યા સહિત) એટલી મહિલા અનામત બેઠકો દરેક પંચાયત માં સીધી ચુંટણીથી ભરવી; અને આ બેઠકો આ બેઠકો પંચાયતના મતદાર વિભાગો મુજબ રોટેશનથી ફાળવવી (કલમ ૨૪૩ ડી (૩) )\nદરેક સ્તરે પંચાયતોમાં આવેલી કુલ અધ્યક્ષ ઓફિસો પૈકી મહિલાઓ માટે અનામત સંખ્યા એક તૃતીયાંશ થી ઓછી ના હોવી જોઈએ.(કલમ ૨૪૩ ડી(૪))\nનગરપાલિકામાં સીધી ચુંટણી થી ભરવાની થતી કુલ બેઠકોમાં મહિલાઓ માટે અનામત બેઠકો એક તૃતીયાંશ થી ઓછી ના હોવી જોઈએ ((અનુ.જાતિ -અનુ.જન જાતિની મહિલા અનામત બેઠકોની સંખ્યા સહિત) અને આ બેઠકો નગરપાલિકાના વિવિધ મતદાર વિભાગોમાં રોટેશનથી ફાળવવી. (કલમ ૨૪૩ ટી (૩))\nનગરપાલિકાઓ માં અધ્યક્ષ ની કચેરીઓ પૈકી અનુસૂચિત જાતિ માટે, અનુ. જન જાતિ માટે અને મહિલાઓ માટે માટે અનામત; રાજ્ય વિધાનસભા કાયદા દ્વારા પ્રદાન કરે તે મુજબ આપી શકે છે (કલમ ૨૪૩ ટી (૪)).\nસંદર્ભ - ગૂગલ અને ભારતીય બંધારણ (મહિલા સમાનતા કાયદો)\nMore gujarati story from Deepak Solanki\nસ્ત્રી એક મૌન...\nનડે એજ જે જેન...\nએક પત્ર આવ્યો...\nચિંતા ચિતા સમ...


airtel-revised-its-249-and-299-rupees-plan-offers-amazon-prime-2000-for-airtel-apps-free-tv-subscription-for-1-year – News18 Gujarati\nHome » photogallery » tech » AIRTEL REVISED ITS 249 AND 299 RUPEES PLAN OFFERS AMAZON PRIME 2000 FOR AIRTEL APPS FREE TV SUBSCRIPTION FOR 1 YEAR BV\nAirtelએ બદલ્યો આ પ્રીપેડ પ્લાન, હવે મળશે વધુ ફાયદો\nએરટેલે તેના પ્રીપેડ પ્લાન 249 અને 299 રૂપિયાના પ્લાનમાં સુધારો કર્યો છે. આ બંને પ્લાનમાં યૂઝર્સને દરરોજ ઓછામાં ઓછી2જીબી હાઇ સ્પીડ4જી /3જી ડેટા સાથે અન્ય ઑફર આપવામાં આવી રહી છે. ચાલો જાણીએ આ પ્લાનની ઑફર.\n| September 28, 2019, 14:10 IST\nટેલિકૉમ કંપનીઓ વચ્ચે ચાલી રહેલી સ્પર્ધાને ધ્યાનમાં રાખીને એરટેલે 249 રૂપિયા અને 299 રૂપિયાના તેના પ્રીપેડ પ્લાનમાં સુધારો કર્યો છે. ટેલિકૉમ ટૉક પર પ્રકાશિત થયેલા સમાચાર મુજબ, આ બંને પ્લાનમાં યૂઝર્સને દરરોજ ઓછામાં ઓછા2જીબી હાઈ સ્પીડ4જી /3જી ડેટા ઑફર કરવામાં આવી રહ્યા છે. આ સિવાય અનલિમિટેડ વૉઇસ કૉલિંગની સાથે અનેક ઑફર પણ આપવામાં આવી રહી છે.\n249નો પ્લાન એરટેલના આ પ્રીપેડ પ્લાનમાં યૂઝર્સને અનલિમિટેડ વૉઇસ કૉલિંગનો લાભ આપવામાં આવી રહ્યો છે. આમાં રાષ્ટ્રીય રોમિંગ દરમિયાન યૂઝરને નિ શુલ્ક ઇનકમિંગ અને આઉટગોઇંગ કૉ sલ્સ આપવામાં આવશે. આ સિવાય દરરોજ2જીબી હાઈ સ્પીડ ઇન્ટરનેટ ડેટા પણ યૂઝર્સને આપવામાં આવી રહ્યો છે.\nએટલું જ નહીં ગ્રાહકોને નેશનલ મોબાઇલ સિક્યુરિટી એક વર્ષ માટેના આ પ્રીપેડ પ્લાનમાં ઑફર આપવામાં આવી રહી છે. તેમજ 2,000 રૂપિયા સુધીની એરટેલ એપ્સની ઑફર્સ પણ તેમાં આપવામાં આવી રહી છે. આમાં એરટેલ ટીવી પ્રીમિયમ, વિંક મ્યુઝિક જેવી સેવાઓ સામેલ છે.\n299નો પ્લાન.......એરટેલના આ પ્લાનમાં યૂઝર્સને દરરોજ 2.5 જીબી ડેટા આપવામાં આવી રહ્યો છે. અનલિમિટેડ કૉલિંગ સાથે દરરોજ 100 મફત એસએમએસ પણ મળશે. આ પ્લાનમાં ગ્રાહકોને ઍમેઝોન પ્રાઇમની મમ્બરશિપ સાથે વિંક મ્યૂઝિકનું પણ એક્સેસ મળશે.\nઆમાં ગ્રાહકોને એક વર્ષ માટે નૉર્ટન મોબાઇલ સિક્યુરિટી, એરટેલ પ્રીમિયમ ટીવીનું સબ્સ્ક્રિપ્શન આપવામાં આવશે. આ પ્લાનની માન્યતા પણ 28 દિવસ માટે રાખવામાં આવી છે.


the-movie-review-of-zaheer-iqbal-pranutan-bhal-debut-movie-notebook|ધીમી રોમેન્ટિક ફિલ્મમાં ન્યૂકમર્સની જોરદાર એક્ટિંગ પણ નબળો ક્લાઈમેક્સ\nthe movie review of zaheer iqbal pranutan bhal debut movie notebook\nફિલ્મ રિવ્યુ / ધીમી રોમેન્ટિક ફિલ્મમાં ન્યૂકમર્સની જોરદાર એક્ટિંગ પણ નબળો ક્લાઈમેક્સ\nસ્ટાર રેટિંગ: 3.5/5\nસ્ટાર કાસ્ટ: ઝહીર ઈકબાલ, પ્રનૂતન બહલ\nડિરેક્ટર: નીતિન કક્ક્ડ\nપ્રોડ્યુસર: સલમાન ખાન, સલમા ખાન, મુરાદ ખેતાની, અશ્વિન વરદે\nઝોનર: રોમાન્ટિક ડ્રામા\nબોલિવૂડ ડેસ્ક: નોટબુક ફિલ્મ સ્ક્રીન પર જૂના જમાનાના આકર્ષણથી ભરેલી એક પ્રેમ કવિતા જેવી છે.બોલિવૂડમાં સારી લવ સ્ટોરીની લાંબી રાહ જોયા બાદ ફિલ્મ ઇન્ડસ્ટ્રીમાં નીતિન કક્કડની ફિલ્મ સાચે જ એક બદલાવ રૂપે આવી છે.\nઆવી છે ફિલ્મ સ્ટોરી\n1. આ કારણે ખાસ છે નોટબુકની સ્ટોરી\nએક પૂર્વ સેના અધિકારી, કબીર (ઝહીર ઈકબાલ)ને પોતાના નિયંત્રણની બહારની પરિસ્થતિઓમાં જઈને કેટલાક બાળકોને હાઉસબોટ સ્કૂલમાં ભણાવવા જવા માટે મજબૂર કરવામાં આવે છે. આ સ્કૂલ શ્રીનગરથી ઘણી દૂર પરંતુ સુંદર લોકેશન પર આવેલી હોય છે. મનમોહક અને ક્યૂટ બાળકોની જોડે રહેવા છતાં કબીર એકલાપણાને મહસૂસ કરે છે. આ દરમ્યાન તે ફિરદૌસ(પ્રનૂતન બહલ)ના કોન્ટેક્ટમાં આવે છે. ફિરદૌસ સ્કૂલમાં ભણાવતી વખતે તેની નોટબુક ત્યાં ભૂલી જાય છે. કબીર આ નોટબુક દ્વારા તેના કોન્ટેક્ટમાં આવે છે.\nબોયફ્રેન્ડના ફોર્સને લીધે ફિરદૌસને અધવચ્ચે જ સ્કૂલ છોડવી પડે છે. કબીર ફિરદૌસને મળ્યા વગર જ તેને પ્રેમ કરવા લાગે છે અને પછી તેને મળવા ઇરછે છે. ફિરદૌસની ગેરહાજરીમાં તે એ કામ પૂરા કરે છે જે તે સ્કૂલમાં અધૂરા મૂકીને જાય છે.\n2. માત્ર લવ સ્ટોરી જ નથી\nફિલ્મ નોટબુક ભલે થાઈ ફિલ્મ ' ટીચર્સ ડાયરી' નું ઓફિશિયલ એડોપ્ટેશન હોય પરંતુ નિર્દેશક કક્કડ અને લેખક દરબ ફારુકી, પાયલ અશર અને શારિબ હાશ્મીએ એક જ્વલંત સામાજીક સમસ્યાને મુદ્દાની રીતે લીધી છે.\nલવ સ્ટોરીની સાથે-સાથે ફિલ્મમાં તે અશાંતિની બતાવી છે જેનો સામનો કાશ્મીરના પરિવાર અને બાળકોને વારંવાર કરવો પડે છે. નોટબુક ફિલ્મમાં કાશ્મીરની સ્થિતિ બાળકોના શિક્ષણ જેવા પ્રાથમિક અધિકાર પર કેવી અસર કરે છે તે વાત અત્યંત સંવેદનશીલ અને દ્રઢતાથી બતાવી છે.\n3. બંને ન્યુઝમેકર્સ જોરદાર\nદર્શકોનો ભરોસો જીતી લે તેવી શરૂઆત ઝહીર અને પ્રનૂતન કરે છે. ઝહીરનો સ્વાભાવિક ચાર્મ તેના કેરેક્ટર માટે સારો નીવડે છે. બીજી તરફ પ્રનૂતનનું કેરેક્ટર અંતર્મુખી છે. મનોજ ખટોઈની સુંદર સિનેમેટોગ્રાફી અને સુંદર બાળકો ફિલ્મનું આકર્ષણ વધારે છે.\n4. મ્યુઝિક તો પહેલા જ હીટ થઇ ગયું\nફિલ્મમાં જુલિયસ પૈકલામનું મ્યુઝિક ઘણું સારું છે. આખી ફિલ્મમાં તેણે દરેક ગીતમાં કાશ્મીરી ટચ બની રહે તે વાતનું ખાસ ધ્યાન રાખ્યું છે. પગને ડોલતા કરી દે તેવું સોન્ગ બૂમરો પહેલાં મિશન કાશ્મીર ફિલ્મનો ભાગ હતું જે હાલ આ ફિલ્મના મ્યુઝિકનો એક ભાગ છે. આ ઉપરાંત સલમાન ખાને ગાયેલું 'મેં તારે' અને મોહિત ચૌહાણનું 'સફર' સોન્ગ પણ ઘણું સ્પેશ્યલ છે.\n5. ક્લાઈમેક્સમાં ઉતાવળ કરી દીધી\nફિલ્મનો ક્લાઈમેક્સ જોઈને એવું લાગે છે કે ડિરેક્ટર અને રાઈટરે ઉતાવળમાં પતાવી દીધો. જો તમારું દિલ રોમેન્ટિક છે અને ધીમી ગતિએ ચાલતી જૂના જમાનાની લવ સ્ટોરીનો આનંદ લેવા ઇરછતા હોવ તો આ ફિલ્મ ચોક્કસ જોવી.


આટલું કહેવા છતાં હાર્દિક પટેલ તું ના સમજે તો વધુ આવતા પત્રમાં... | katen and chirag patel blaming hardik patel for misleading patidar society - Gujarati Oneindia\nઆટલું કહેવા છતાં હાર્દિક પટેલ તું ના સમજે તો વધુ આવતા પત્રમાં...\n| Published: Tuesday, August 23, 2016, 12:34 [IST]\nસોમવારે, પાટીદાર અનામત આંદોલનના નેતા કેતન પટેલ તથા ચિરાગ પટેલે, પાસ કન્વીનર હાર્દિક પટેલને ઉદ્દેશીને એક પત્ર લખ્યો છે. જેમાં તેમણે હાર્દિક પર "સમાજના પૈસે લહેર" કરતો હોવાનો આરોપ મૂક્યો છે. સાથે જ સમાજમાં વર્ગ વિગ્રહ ઊભો કરાવવા માટે પણ હાર્દિક જ જવાબદાર ગણ્યો છે.\nઆ પત્રમાં હાર્દિક પટેલને ખુલ્લી ચેતવણી પણ આપવામાં આવી છે. પત્રમાં એવો આક્ષેપ કરાયો છે કે, હાર્દિક જેલમાં જઈને કરોડપતિ બની ગયો. અને હવે તે સાનમાં ના સમજ્યો તો સમાજ તેને ખુલ્લો પાડી દેશે.\nપાસના કન્વિનર કેતન પટેલ અને ચિરાગ પટેલે પાસના લેટરહેડ ઉપર લખેલા આ પત્રમાં આમ આદમી પાર્ટીનું પણ લખ્યું છે. તથા હાર્દિક પટેલ પર અનેક આક્ષેપોની ઝડી વરસાવાઇ છે. ત્યારે આ પત્રમાં હાર્દિક પટેલ પર કેવા કેવા આક્ષેપો કરાયા છે અને સાથે જ કેવી રીતે આ આખા આંદોલન પાછળ આમ આદમી પાર્ટીનું નામ બહાર આવ્યું છે તે વિષે જાણો નીચેના આ ફોટોસ્લાઇડરમાં...\nપાટીદાર આંદોલન કે રાજકીય સાંઠગાંઠ?\nપાટીદાર આંદોલને જ્યારથી વેગ પકડ્યો છે ત્યારે આ આંદોલન રાજકીય લાભ માટે કરાયું હોવાના આક્ષેપ લાગતા રહ્યા છે. પહેલા તેવી ચર્ચા હતી કે કોંગ્રેસ દ્વારા ભાજપને 2017ની વિધાનસભાની ચૂંટણીમાં હરાવવા માટે આ ગતકડું કરવામાં આવ્યું છે. જો કે તે પછી હવે આ વાતમાં આમ આદમી પાર્ટીનું નામ પણ નીકળ્યું છે. ત્યારે લોકોના મનમાં સવાલ તે ઊભો થાય છે કે આ આંદોલન ખરેખરમાં પટેલોના અનામત માટે છે કે કોઇ રાજકીય પક્ષને લાભ મળે તે માટે કરવામાં આવ્યું છે?\nઆમ આદમી પાર્ટીનું નામ\nનોંધનીય છે કે કેતન પટેલ અને ચિરાગ પટેલે, હાર્દિક પટેલને ઉદ્દેશીને જે પત્ર લખ્યો છે તેમાં અધિકૃત પણે લખ્યું છે કે આપની કોર કમિટીના કહેવાથી પાટીદાર અનામત આંદોલન શરૂ કરવામાં આવ્યું હતું. તો શું ખરેખરમાં પાટીદારોનું આ આંદોલન અનામત માટે નહીં પણ આપ જેવી પાર્ટીના રાજકીય લાભ માટે કરાયું હતું?\nહાર્દિક પટેલ પણ આક્ષેપોની છડી\nએટલું જ નહીં આ પત્રમાં હાર્દિક પટેલ પર કેતન પટેલ અને ચિરાગ પટેલે અનેક આક્ષેપો કર્યા છે. પત્રમાં હાર્દિક પર ખુલ્લો આક્ષેપ છે કે હાર્દિકના જેલમાં જવાથી તે કરોડપતિ થઇ ગયો છે. અને તે સમાજના પૈસે વૈભવી ફ્લેટ અને વૈભવી કારોમાં ફરી રહ્યો છે.\n"વાહ રે હાર્દિક વાહ"\nપત્રમાં હાર્દિક પર આક્ષેપ મૂકવામાં આવ્યો છે કે તે શહિદોને મદદ કરવાના નામે ઉગરાવવામાં આવેલા પૈસાથી વૈભવી કાર અને ફ્લેટમાં ફરી રહ્યો છે. સાથે જ હાર્દિકના વિપુલકાકાનું નામ પણ આમાં બહાર આવ્યું છે. પત્રમાં કહેવાયું છે કે આંદોલનમાં પ્રભાવિત લોકોને અમદાવાદમાં સારવાર માટે ભાડે ફ્લેટ નથી મળી રહ્યો અને તે પર કંઇ બોલવા કે કરવાના બદલે તું વૈભાવી કારમાં ફરી રહ્યો છે.\nતારી શહીદી મારી શહીદી શું છે?\nવધુમાં પત્રમાં કહ્યું છે કે તું સમાજના કારણે જેલવાસ ભોગવ્યાનું જે રટણ કરી રહ્યો છે. તે જ કલમ હેઠળ અને તે જ આરોપ હેઠળ અમે (કેતન અને ચિરાગ પટેલે) પણ સજા ભોગવી છે અને જેલ ગયા છીએ.\nનેતા બનાવાની મહત્વકાંક્ષા\nકેતન પટેલ અને ચિરાગ પટેલ હાર્દિક પટેલ પર આરોપ લગાવ્યો છે કે હાર્દિકને નેતા બનવાની જે મહત્વકાંક્ષા છે તેના કારણે આજે સમાજમાં વર્ગ વિગ્રહ ઊભો થયો છે. સાથે જ ઉમિયા ધામ જેવા આસ્થાના કેન્દ્રનું પણ નામ બદનામ થયું છે.\nઘરની વાત ઘરમાં રાખ\nવઘુમાં છેલ્લી ચેતવણી આપતા કેતન અને ચિરાગ પટેલ કહ્યું છે કે હાર્દિક પટેલને શાનમાં સમજી જવાની જરૂર છે. અને જો હજું પણ હાર્દિક પટેલ નહીં સમજે તો તે આવી જ રીતે વધુ એક લેટર બોમ્બ મીડિયા સમક્ષ ખુલ્લો મૂકશે.\nhardik patel patidar andolan news gujarat samachar ketan patel chirag patel aam aadmi party હાર્દિક પટેલ પાટીદાર અનામત આંદોલન કેતન પટેલ ચિરાગ પટેલ આમ આદમી પાર્ટી\nkaten and chirag patel blaming hardik patel for misleading patidar society\nStory first published: Tuesday, August 23, 2016, 12:34 [IST]


Another 1 accused of Khajuria gang was arrested | ખજૂરિયા ગેંગનો વધુ 1 આરોપી ઝડપાયો - Divya Bhaskar\nAnother 1 Accused Of Khajuria Gang Was Arrested\nકાર્યવાહી:ખજૂરિયા ગેંગનો વધુ 1 આરોપી ઝડપાયો\nગેંગે 13 જિલ્લામાં લૂંટ-ધાડ પાડી હતી : આરોપી બળવંતનું ક્રોસ ઇન્ટ્રોગેશન કરાશે\n29મી સુધીના રિમાન્ડ મંજૂર : લૂંટનું કાવતરૂં ક્યાં ઘડાતું હતું તેની તપાસ કરાશે\nરાજ્યના 13 જિલ્લામાં 30થી વધુ લૂંટ અને ધાડ સહિતના ગુના આચરી હાહાકાર મચાવનારી દાહોદ જિલ્લાની ખજૂરિયા ગેંગના વધુ એક આરોપીને ઝડપી પડાયો હતો. તેને મંગળવારે અદાલત સમક્ષ રજૂ કરી તપાસ અધિકારીએ રિમાન્ડ માગતાં ન્યાયાધીશે 29મી સુધીના રિમાન્ડ મંજૂર કર્યા હતા.\nઉલ્લેખનીય છે કે, લૂંટ અને ધાડ સહિતના ગુનામાં સંડોવાયેલા ખજૂરિયા ગેંગના આરોપીઓની ધરપકડ કરાયા બાદ તેની પૂછપરછમાં ખજૂરિયા ગેંગ દ્વારા રાજ્યના 13 જિલ્લામાં 30થી વધુ ગુના આચર્યા હોવાની ચોંકાવનારી વિગતો સપાટી પર આવી હતી. તપાસમાં 11 આરોપીઓની સંડોવણી હોવાનું પણ ખૂલવા પામ્યું હતું. ખજૂરિયા ગેંગ સંગઠિત ગેંગ હોય પોલીસે તેની સામે ગુજસિટોક હેઠળ ગુનો દાખલ કરી3આરોપીના રિમાન્ડ મેળવ્યા હતા.\nધરપકડ કરાયેલા આરોપીઓની પૂછપરછમાં અનેક ચોંકાવનારી વિગતો સપાટી પર આવી હતી. દરમિયાનમાં પોલીસે બનાવમાં સંડોવાયેલા વધુ એક આરોપી બળવંત ઉર્ફે બલુ બહજાણિયાની ધરપકડ કરી હતી. તેને અદાલત સમક્ષ રજૂ કરી રિમાન્ડની માગણી કરાતાં સરકાર તરફે સ્પેશિયલ સરકારી વકીલ રઘુવીર પંડ્યા હાજર રહ્યા હતા.\nતેમણે રજૂઆત કરી હતી કે, 36.63 લાખની ધાડ પાડી છે ત્યારે આરોપીઓ ક્યાં ભેગા થયા હતા અને ક્યાં કાવતરું રચવામાં આવ્યું હતું તેની તપાસ કરવાની છે. ધાડનો મુદ્દામાલ કોની પાસે છે, કયાં વાહનનો ઉપયોગ થયો છે તેની તપાસ કરવાની છે. ન્યાયાધીશે આરોપીના 29મી સુધીના રિમાન્ડ મંજૂર કર્યા હતા. પોલીસે આ અંગે વધુ તપાસ હાથ ધરી છે.\n3 આરોપીની જેલમાં 8 દિવસ પૂછપરછ થશે\nઝડપાયેલા આરોપીની વધુ પૂછપરછની જરૂર હોઇ પોલીસે વધુ રિમાન્ડની માગણી કરી હતી. જોકે અરજી નામંજૂર થતાં પોલીસે આરોપીઓની જેલમાં પૂછપરછ માટે મંજૂરી માગી હતી. ન્યાયાધીશે બારિયા જેલમાં રખાયેલા શકરીયા મોહનીયા, હેમરાજ પલાસ, ભરત પંચાલની 8 દિવસ પૂછપરછ માટેની અરજી મંજૂર કરી હતી.


So that should be used in worship Kapoor - religion.divyabhaskar.co.in\nHome » Avu Kem » Rahasya » So That Should Be Used In Worship Kapoor\nપૂજામાં કપૂરનો ઉપયોગ કેમ કરવામાં આવે છે? Dharm Desk, Ahmedabad | Jun 30, 2011, 21:47PM IST ભગવાનની પૂજા એક એવો ઉપાય છે જેનાથી જીવનની મોટી-મોટી સમસ્યાઓ ઉકેલી શકાય છે. આ કારણે જ પૂજાકર્મની બાબતમાં અનેક સાવધાનીઓ અને વિધિઓ બતાવવામાં આવી છે. કહેવામાં આવે છે કે સંપૂર્ણ વિધિ-વિધાન પૂર્વક પૂજા કરવાથી જ કોઈ પણ વ્રતકે પૂજાનું પૂરું પરિણામ મળે. છે. એટલા માટે જ્યારે પણ આપણા ઘરમાં કોઈ પ્રકારની પૂજાનું આયોજન કરવામાં આવે છે ત્યારે કોઈ શાસ્ત્રોને જાણતા પંડિતને બોલાવવામાં આવે છે. પરંતુ પૂજાના કેટલાક એવા પણ વિધાન છે જેને રોજ પૂજાના સમયે કરવાથી પૂજાનું પૂરું ફળ પ્રાપ્ત થાય છે.\nહિન્દુ ધર્મમાં કરવામાં આવતા વિવિધ ધાર્મિક કર્મકાંડો તથા પૂજામાં ઉપયોગ કરવામાં આવતી સમાગ્રીઓની પાછળ માત્ર ધાર્મિક કારણ જ નહીં આ બધાની પાછળ ક્યાંકને ક્યાંક આપણા ઋષિમુનીઓની વૈજ્ઞાનિક વિચારસરણી પણ કામ કરતી હતી. પ્રાચીન સમયથી જ આપણા દેશમાં વિભિન્ન ધાર્મિક કાર્યક્રમોમાં કર્પૂરનો ઉપયોગ કરવામાં આવે છે. કર્પૂરને સૌથી વધુ આરતીમાં ઉપયોગ કરવામાં આવે છે.\nપ્રચીનકાળથી જ આપણા દેશમાં દેશી ઘીનો દીવો તથા કર્પૂરને દેવી-દેવતાઓની આરતી કરવાની પરંપરા ચાલી આવે છે. ધાર્મિક માન્યતાઓ પ્રમાણે ભગવાન આરતી કરવાથી પ્રસન્ન થાય છે અને ભક્તોની મનોકામના પૂરી કરે છે. એવી માન્યતા છે કે કર્પૂર સળગાવવાથી દેવદોષ અને પિતૃદોષનું શમન થાય છે. કર્પૂર અતિ સુગંધિત પદાર્થ હોય છે. તેના દહનથી વાતાવરણ સુગંધિત થઈ જાય છે.\nવૈજ્ઞાનિક શોધથી એવું સાબિત થયું છે કે તેની સુગંધથી જીવાણુ, વિષાણુ-બેક્ટેરિયા વગેરે બીમારી ફેલાવતા જીવ નષ્ટ થઈ જાય છે. જેનાથી વાતાવરણ શુદ્ધ બની જાય છે. તથા બીમારીઓનો ભય પણ રહેતો નથી. આ કારણે જ પૂજા આરતી કે ધાર્મિક કર્મકાંડોમાં કર્પૂરનું વિશેષ મહત્વ બતાવવામાં આવ્યું છે\nજુલાઈ મહિનાનો પ્રથમ દિવસ તમારી માટે કેવો રહેશે? હવે ત્રીજું ગ્રહણ : શું અસર લાવશે તમારી રાશિ પર? લક્ષ્મીનો આ આસાન મંત્ર આપે છે, અપાર પ્રતિષ્ઠા અને રૂપિયા ઘરમાં ઉઘાડા પગે જ રહો, ઘરમાં ચપ્પલ કેમ ન પહેરવા? Your Opinion


the case went to the sheep for killing the woman sentenced to three years in jail - મહિલાની હત્યા માટે કેસ ઘેટાં સુધી ગયો ત્રણ વર્ષની જેલની સજા – News18 Gujarati\nપોલીસ દ્વારા ઘેટાને પકડવામાં આવ્યો હતો પછી તે હત્યા માટે દોષિત ઠર્યો\nWeird News: ડૌની મન્યાંગ ઢાલ (Duony Manyang Dhal)ના ઘેટાંને એક મહિલાની હત્યાના આરોપમાં3વર્ષની જેલની સજા ફટકારવા (Sheep Sentenced To Three Years In Jail)માં આવી છે.\nLast Updated : May 26, 2022, 11:07 IST\nSheep Sentenced To Three Years In Jail : તમે માણસોને કાયદાના આધિપત્ય હેઠળ આવતા જોયા હશે. સમાજમાં ગુનો થાય તો આપણો કાયદો ગુનેગારને સજા આપે છે, પરંતુ આફ્રિકામાં (Africa Weird News) એક ઘેટાને પણ કાયદેસર સજા આપવામાં આવી હતી. ઘેટાં (Sheep) પર એક મહિલાની હત્યા કરવાનો આરોપ હતો. જ્યારે ઘેટાને કસ્ટડીમાં લેવામાં આવ્યો અને તેના પર કેસ ચાલ્યો ત્યારે તેના પરનો આરોપ સાચો સાબિત થયો. હવે ઘેટાંને3વર્ષ માટે જેલની સજા અપાઈ છે.\nઆ મામલો આફ્રિકન દેશ સાઉથ સુદાનનો છે, જે આખી દુનિયામાં ચર્ચામાં છે. સુદાનના આઇ રેડિયોના જણાવ્યા મુજબ, ઘેટાંને પોલીસે પકડ્યો હતો અને અને તેના પર કેસ ચાલ્યો પછી તેને હત્યાનો દોષી ઠેરવવામાં આવ્યો હતો. ઘેટાંએ અધીયુ ચોપિંગ નામની 45 વર્ષીય મહિલાને ઇજા પહોંચાડી હતી, જેના પછી તેણીએ પોતાનો જીવ ગુમાવ્યો હતો.\nઘેટાં સ્ત્રીની હત્યા માટે દોષિત\nમેજર એલિજાહ માબોરના કહેવા પ્રમાણે, જ્યારે ઘેટાંએ મહિલા પર હુમલો કર્યો ત્યારે તેની પાંસળીઓ તૂટી ગઈ હતી. સતત હુમલામાં ખરાબ રીતે ઘાયલ થયેલા અધિયુ ચોપિંગ આ પછી બચી શક્યા ન હતા. આ ઘટના રુમ્બેક પૂર્વમાં બની હતી.\nઆ પણ વાંચો-30 બળદ ગાડા પર જાન લઈ પહોંચ્યો દુલ્હો, જૂના સમયની ઝલક\nતેમણે કહ્યું કે પોલીસનું કામ લોકોની સુરક્ષા કરવાનું છે, તેથી ઘેટાંને માલેંગ અગોક પાયમ પોલીસ સ્ટેશનમાં કસ્ટડીમાં રાખવામાં આવ્યો હતો. પોલીસના જણાવ્યા અનુસાર આ સમગ્ર ઘટનામાં માલિકનો કોઈ દોષ નથી અને ઘેટાંએ મહિલાની હત્યાનો ગુનો કર્યો છે.\nઆ પણ વાંચો- લગ્નના3દિવસ સુધી વર-કન્યા નથી જઈ શકતા શૌચાલય! જાણો વિચિત્ર પરંપરા\nઘેટાંને3વર્ષની જેલ\nપોલીસ કસ્ટડીમાં રહેલા ઘેટાને કાયદેસર રીતે3વર્ષની જેલની સજા ફટકારવામાં આવી છે. હવે તે આગામી3વર્ષ સુધી સુદાનના લેક્સ સ્ટેટમાં એડ્યુલ કાઉન્ટી મિલિટરી કેમ્પના હેડક્વાર્ટરમાં રહેશે. આ ઉપરાંત ઘેટાના માલિકને પણ આદેશ આપવામાં આવ્યો છે કે તે ઘટનામાં મૃત્યુ પામેલી મહિલાના પરિવારને વળતર તરીકે5ગાયો આપશે. બંને પરિવાર પડોશીઓ છે અને કોર્ટના આદેશ મુજબ3વર્ષ પછી સજા ભોગવીને ઘેટાં બહાર આવશે ત્યારે તેને પણ પીડિત પરિવારને જ આપવામાં આવશે.\nFirst published: May 26, 2022, 11:04 IST\nTags: Africa, Crime news, Weird news, World news


નાસ્તીકતા દીપી ઉઠી – ‘અભીવ્યક્તી’\nમાણસ આસ્તીક કે નાસ્તીક પછી હોય છે, પહેલાં તો તે એક માણસ હોય છે. ક્યારેક સજ્જન કહેવાતો માણસ પણ મકાનમાલીકને તેના ઘરનો કબજો આપવામાં છઠ્ઠીનું ધાવણ ઓકાવી દેતો હોય છે. હું ભુલતો ના હોઉં તો પ્રા. રમણ પાઠક(વાચસ્પતી)એવર્ષો જુનું ભાડેનું મકાન તેના માલીકને હસતાં હસતાં ખાલી કરી આપ્યું હતું. એમના કો’ક લેખમાં એવું વાંચ્યાનું યાદ છે કે ઘરમાં લટકાવેલો જુનો પંખો અને એવું કેટલુંક ફરનીચર સુધ્ધાં તેઓ ત્યાં જ છોડી આવ્યા હતા. આવી ઈમાનદારીથી માણસની નાસ્તીકતા દીપી ઉઠે છે. રૅશનાલીસ્ટ બન્યા પછી માણસ જીવનમાં કેવું વર્તે છે તેમાં રૅશનાલીઝમની લાજ રહેલી છે.\n‘ગુજરાતમીત્ર’, દૈનીક, સુરતની તા. 31 જુલાઈ, 2005ની રવીવારીય પુર્તીમાં, વર્ષોથી પ્રગટ થતી એમની લોકપ્રીય કટાર ‘જીવનસરીતાને તીરે’માંથી, લેખકના અને ‘ગુજરાતમીત્ર’ના સૌજન્યથી સાભાર…\nપોસ્ટ કર્યા તારીખ : 17/06/2016\nPrevious સ્વામી સચ્ચીદાનન્દ લખે છે : ‘મહાભારતની જીવનકથાઓ’\nNext સીંધુ સંસ્કૃતી અને વૈદીક સંસ્કૃતીનો તુલનાત્મક અભ્યાસ (ભાગ–1)\n17 Jun 2016 at 7:48 pm\nધર્મની ગાદી સાચવવા ખુન કરાવતા ધર્મગુરુ કરતાં ધંધા ખાતર ખાટકી બનેલો માણસ વધુ નીર્દોષ ગણાય !’ Ekdum saachi vaat. Khaatki enaa pet khaatar ane eni javaabdaari sambhaalvaa khaatar KHAATKI baniyo chhe. Ane enaa joita pramaan maa j ye katal kare chhe jiyaare aa GURU o to bank balance banaavvaa loko ne baare yaa loko na man ni katal kare chhe….\nAa vaat jo samajmaa aave to saari vaat… Nahi to Dineshbhai na articles vaanchavaa etle ‘Bhes aagal Bhaagavat’\nઆસ્તીકતામાં માનવતા ભળે ત્યારે માનવધર્મ દીપી ઉઠે છે.\nસાચી વાત છે.માનવ ધર્મથી બીજો કોઈ સારો ધર્મ નથી. માનવનો ધર્મ એટલે જ માનવતા .\n18 Jun 2016 at 1:14 am\nકોઇ કહી ગયેલું કે……\nતૂં છોડ દે કોશિશે…….\nઇન્સાનોં કો પહચાનને કી….!\nયહાં જરુરતોં કે હિસાબસે…\nસબ બદલતે નકાબ હૈ…!\nઅપને ગુનાહોં પર સૌ પરદે ડાલકર…હર શખ્સ કહેતા હૈ…\nજમાના બડા ખરાબ હૈ…!\nજ્યારે બીજું કોઇ કહે…….\nઅેક પંખી રોજ ‘સળી‘ ઉપાડી કરે છે માળો…..\nઅેક માણસ રોજ ‘સળી‘ કરીને વીખેરે છે માળો.\nઅને અેટલે જ કોઇ અજાણી વ્યક્તિ કહી ગઇ છે…અને હું પણ માનુ છુ કે….\nતેરા શુક્રિયા, અેકતૂં હીં તો હૈ જિસને હરેક લોગોં કો આપસમેં જોડ રખ્ખા હૈ……..!\n‘ સ્વાર્થ અે જ અેક આંતરરાષ્ટરિય માનવ ઘર્મ છે.‘ હિંદુ, મુસ્લિમ, ખ્રિસ્તિ, જૈન, બૌઘ….તો નામો છે. સ્વાર્થ જ બઘા કર્મો કરાવે છે.\nપાઠમાં સવાલ બે શબ્દોનો ઉઠેલો દેખાય છે. ૧. આસ્તિક ૨. નાસ્તિક.\nઆ બન્ને શબ્દો, સામાન્ય રીતે ભગવાન, ખુદા, ગોડ, તેમના કહેલાં ઘાર્મિક પુસ્તકો વિ. ને અે ને અેક તથા સંપૂર્ણ સંબંઘમાં ( અર્થમાં) રાખીને જ વપરાય છે.\nઆસ્તિક અેટલે તે……… વિષયમાં ( સવાલ પૂછવા વિના)માન્યતા ઘરાવવી…કદાચ કહેવાય કે શ્રઘ્ઘા રાખવી.\nનાસ્તિક અેટલે તે……….વિષયમાં ( સવાલો પૂછીને) માન્યતા ઘરાવવી…કદાચ અશ્રઘ્ઘા રાખવી. ( જાગજો…અશ્રઘ્ઘા..,.નહિ કે અંઘશ્રઘ્ઘા.)\nમાનવતામાં શ્રઘ્ઘા રાખવી અને અમાનુષી વર્તણુકમાં નહિ…અે પણ આસ્તિકતા અને નાસ્તિકતાના વિશાળ અર્થમાં ગણાવા જોઇઅે.\nસ્વામી વિવેકાનંદજીનું પુસ્તક : આઘુનિક યુવાનોને. વાંચવા જેવું છે.\nપાના નં: ૧૦ ઉપર લખે …પૂછે છે કે…‘ જે લોકો નાસ્તિક છે; મનસ્વિ છે, નકામા છે, અને ઢોંગી છે તેઓ રામકૃષ્ણના છે અેમ શા માટે કહેતા હશે?‘\nઆપણા સમાજમાં આસ્તિક અને નાસ્તિક શબ્દોનો અર્થ સંકુચિત અને તે પણ ઘાર્મિક અર્થમા લેવામાં આવિ રહ્યો છે. ઘર્મના કોસેટામાંથી બહાર નિકળો….માનવ બનો….\nવિશાળ બનો…દુનિયા ખૂબ મોટી છે….માનવતા જેવો વિષય હાથ પર લો…..\n18 Jun 2016 at 2:51 am\nતમારા તરફથી શ્રી દિનેશ પંચાલનો લેખ વાંચવા મળ્યો .બહુ સરસ સમજવા જેવો છે .\nગાલિબે કીધું છેકે દેખાડા માટે નમાજ પઢતો , રોજા રાખતો અને માળા ફેરવતા મુસલમાન કરતાં શ્રદ્ધા પૂર્વક મૂર્તિની પૂજા કરતો હિન્દુ ઉત્તમ ધાર્મિક છે .\n18 Jun 2016 at 8:11 am\nમારો જમણો હાથ હાર્ટ પર મૂકીને કહું તો આ દિનેશભાઈના લેખમાં મને કશું જ સમજાયું નહી. મારો IQ ઓછો પડે. ખુબજ કોમ્પ્લેક્ષ સબજેક્ટ.\nમાત્ર એક વાત જે હું ન જાણતો હતો\nતે જાણી ગયો. હું સમજી ગયો કે “જેમને પ્રશ્નો નથી થતા તેવા માણસો ‘કેરી ન આપતા આંબા’ જેવા હોય છે. વાંઝીયો આંબો સુકાં પાન્દડાં ખેરવતો રહીને ઉમ્મર પુરી કરવા સીવાય બીજું કાંઈ કરતો નથી. સમાજમાં સારી–નરસી ઘટના બને અને જેમને પ્રશ્નો થતા નથી તેમના દીમાગનો બલ્બ શૉટ થઈ ગયેલો જાણવો. ગમે તેવા હાઈ વૉલ્ટેજ કરન્ટનો લોડ આવે તોય એ બલ્બમાં ઝબકારા થતા નથી. વાવાઝોડું આવે ત્યારે મડદાને કશું ટેન્શન રહેતું નથી.”\nહું બરાબર આ ગ્રુપમાં ફીટ થતો સુખી કાગડો છું.\nવિશ્વભરમાં સમાજ આપોઆપજ માર્ગ શોધીને સુધારાના માર્ગે વહેતો રહ્યો છે. મારે શકટ નીચેના શ્વાન નથી થવું.\nખરો ભાર તો એક પણ શબ્દ બોલ્યા વગર બે બળદની જોડી ઉત્તમભાઈ અને ગોવિંદભાઈ ખેંચી રહ્યા છે. એમને હાર્દિક ધન્યવાદ.\nભાષણ અને લેખની વિદ્વતાના ટાહ્યલાને બદલે ગામડે ગામડે ફરીને નાના નાના જુથમાં બેસીને મહિલાઓ સાથે વાત કરીને ધર્મ નાબુદીને બદલે ઘમને નામે ઘૂસેલા કુરિવાજો છોડવા સમજાવો.\nવાતોને કોમેન્ટથી પંપાળનારામાંથી અત્યારે ગુજરાતના ગામડામાં કોણ રહે છે? વિદેશમાં વસેલા, વિદેશમાં જીવતા અને વિદેશમાં જ મરવાવાળા કોણ કોણ છે એ તો જૂઓ. જેઓ સુધરેલા છે તેઓ જ બોલે છે.\nટી વી પર કોઈ વાર સવારે કોઈને કોઈ ફાજલ બાપુ સ્ટેજ ગાદી પર બેસીને બે માઈક પર બોલતા જોઉં છું. હજારો માણસોની મેદની દેખાય છે. વિચારું છું કે શ્રી દિનેશભાઈ જેવા સમાજ સુધારકો એની જ સામે પ્રતિક સભાઓ કેમ યોજતા નથી. બે હજારની સામે ગરીબ ગુરબાને એક ટંકનું ભોજન કરાવીને પાંચ હજારની મેદની ઉભી કરોને!\nદર રવિવારે તમારા વ્યાખ્યાન સાંભળતી મેદની ટેલીવાઈઝ કરોને!\nકંઈક નક્કર ઉભું કરવા માટે મોટા ગજાના સ્પોન્સર ઉભા કરો. ટેલીવિઝન પર સતત શોનું પ્રસારણ કરો.\nઆ કોમેન્ટ કરતાં પણ થોડું દુઃખ તો અનુભવું જ છું. કોઈને દુઃખ થયું હોય તો ક્ષમા. લખવું ન હતું પણ લખાઈ ગયું.\n18 Jun 2016 at 12:54 pm\nSara ane narasa astik/ nastik atle shu ? Tukma mari samajan pramane sara nastikaastik ( prabhu priy) chhe ane narasa astikanastik j samajava?\n“કંકુવરણાં કાવતરાં” Excellent metaphor.\n18 Jun 2016 at 10:13 pm\nશ્રી પ્રવિણભાઇ શસ્ત્રીની વાત સાથે સંમત છુ. માત્ર લેખો લખવાથી કંઇ વળે એમ નથી. પ્રચાર સભાઓ કરો. રેશનાલીઝમની સમજ્ણ આપો.વિગેરે..વિગેરે.. અમે તૈયાર છીએ.\n19 Jun 2016 at 1:06 am\nખુબ સુંદર લેખ. દીનેશભાઈને જણાવવાનું કે, આ પણ એક જાતની વેબ ઉપરની પ્રચાર સભા જ છે. હવે તો પહેલાંની જેમ જાહેર સભાઓમાં ક્યાં કોઈ આવે છે ?!! કલમની તાકાત જ કંઈક પરિવર્તન લાવશે. એવું નહિ ?\nKhub saras lekh Dineshbhai ane Govindbhai no aabhar .\n1 Jul 2016 at 4:59 pm\nદિનેશ પંચાલનો લેખ ગમ્યો . લોકો સમજયાવિના માને છે એવી નાસ્તિકતાને આસ્તિકતા ગણવી જોઈએ .\n1 Jul 2016 at 5:59 pm\nપ્રિય કૃષ્ણકાંત ઉનડkat ભાઈ\nતમારી સુરતના હીરાના વેપારીની સત્ય ઘટના વાળી વાત મને બહુ ગમી . આવા બાપના પૂત્રોજ દરેક બાપને હોય તો કેવું . ? તમને મારી એક વાત કહેવાનું મન થઈ ગયું . હું સામાન્ય પોલીસ મેન અમદાવાદમાં સરદાર નગર પોલીસ સ્ટેશનમાં હું નોકરી કરતો હતો , મારો નાનો ભાઈ અમેરિકા હતો . એ પોતાના બાહુબળથી અમેરિકા પહોંચેલો . કેમકે મારો બાપ માસિક 12 રૂપિયાનો પગારદાર મારા દીકરાઓને ભણાવવા માટેનો તમામ ખર્ચો આપવાની તેની તૈયારી હતી પણ મારા દીકરાઓને કીધું કે કાકાની જેમ પોતાના પરાક્રમથી આગળ વધજો . અને દીકરાઓએ ચમક બતાવી અને નેશનલ મેરીટ સ્કોલર શિપ મેળવી . હું હરામનો પૈસો ન ખાવાનો દૃઢ નિશ્ચયયી મારી વાઇફે અને દીકરાઓએ ઉઘાડે પગે બકરાં ચરાવ્યા અને મોટો દીકરો અમેરિકા પહોંચ્યો . કેમિકલ એન્જીનીયર બન્યો . અમેરિકામાં ત્રણ મહિના કાકાનો આધારિત રહ્યો પાછી સખત મહેનત કરી અમેરિકાનો કોલેજ ખર્ચ અને બીજો ખર્ચ પોતે ઉપાડ્યો . કોલગેટ કમ્પનીમાં નોકરી કરી તેણે ગંદકી મુક્ત સાબુની શોધ કરી જે આઈરીશ સ્પ્રિંગના નામે વિશ્વમાં વેંચાય છે .\nહાલ હું અમેરિકામાં રહુ છું . હું અંગ્રેજી વિના ગુજરાતી સાત ધોરણ ભણેલો છું . મારા ભાઈ સાથે મારોખર્ચ આપ્યો અને રહ્યો . અને સખત મહેનતની નોકરી કરી .પૈસા બચાવ્યા અને અમેરિકાના એરિઝોના સ્ટેટના કેપિટલ શહેરમાં પોતાની મહેનતના પૈસાથી ઘર ખરીદ્યું ,20 વર્ષ કરતા વધુ સમય મારી વાઈફ અને હું આ ઘરમાં એકલા રહ્યા 8 વરસ પહેલા મારી વાઈફ ગુજરી ગઈ પછી હું એકલો રહ્યો . અને હાલ એક વરસથી મારા પૌત્ર સાથે ટે ને સી સ્ટેટમાં રહું છું . એના અને એની અમેરિકન વાઇફના આગ્રહ થી . એપ્રિલ 15 2016 નારોજ મેં મારા આયુષ્યના 95 વરસ વાપરી નાખ્યા છે . મારો ઈ મેલ\nhemataata2001 @yahoo.com મારુનામ હિમ્મતલાલ જોષી મારો બ્લોગ www. aataawaani wordpress.કોમ બ્લોગ વિશ્વમાં હું “આતા ” તરીકે ઓળખાઉં છું .\nપ્રિય ગોવિંદભાઇ મારુ અને પ્રિય દિનેશ પંચાલ તમારો હું હાર્દિક આભાર માનું છું . બહુ સારા લેખો વાંચવા આપો છો .ગાલિબ વિશે મેં ક્યાંક વાંચેલું કે એક પાંચ વખત નમાજ પડતો અને બધાજ રોજા રાખતો દાઢી ધારી અને લોકો પોતાના તરફ ધ્યાનથી જુવે એ રીતે માળા ફેરવનાર નમાજ પઢતી વખતે જ્યારે જમીનને માથું અડાડવાનું હોય ત્યારે વધુ દબાવીને માથું અડાડે કે જેથી કરીને પોતાના કપાળમાં કાળા ડાઘ પડીજાય કે લોકો જોઈ શકે અને પોતાને નમાજી માને એવા મુસલમાન કરતાં શ્રધ્દ્ધા પૂર્વક મૂર્તિની પૂજા કરે એવો કાફર ઉત્તમ છે .\nवो सज़दा क्या रहे एहसान जिसमे सर उठानेका\nइबादत और बकदरे होश तौहीने इबादत है આવો શેર મેં ક્યાંક વાંચેલો .


gujarat high court divorce case: વડોદરાની પરિણીતાએ હાઈકોર્ટમાં કહ્યું, 'સંતાનો પતિને સોંપી દો હું તો મારા પ્રેમી સાથે રહીશ' - vadodara married woman flee with lover now says in gujarat highcourt that i do not want my children want to live with lover | I am Gujarat\nvadodara married woman flee with lover now says in gujarat highcourt that i do not want my children want to live with lover\nવડોદરાની પરિણીતાએ હાઈકોર્ટમાં કહ્યું, 'સંતાનો પતિને સોંપી દો હું તો મારા પ્રેમી સાથે રહીશ'\nMitesh Purohit | I am Gujarat | Updated: 03 Mar 2021, 11:43:00 AM\nમાતાની મમતા મરી પરવારી, 32 વર્ષની પરિણીતાને પ્રેમી સાથે રહી જીવન માણવું છે પતિના સંતાનો નથી જોઈતા\nએક વર્ષ પહેલા પ્રેમી સાથે ભાગી ગઈ હતી. પોલીસ નૈનિતાલથી શોધી લાવી.\nપ્રેમીના એક બાળકની માતા પણ બની ગઈ છે આ પરિણીતા\nપોતાના પતિ અને સંતાનો નથી જોઈએ પ્રેમી સાથે જ રહેવું છે.\nવડોદરાઃ સામાન્ય રીતે સંતાનો દાંપત્ય જીવનને જોડીને રાખતા હોય છે. અને તેમ છતા જો ક્યારેય છૂટાછેડાની નોબત આવે તો સંતાનોનો કબ્જો મેળવવા માટે મોટાભાગે માતા-પિતા આમને સામને હોય છે. તેમાં પણ માતાની મમતા સંતાનોને પોતાનાથી દૂર કરવા નથી માગીત હોતી. પરંતુ વડોદરામાં એક ચોંકાવનારો કિસ્સામાં માતા મમતાને ભૂલીને પોતાના પ્રેમને વધુ ગણી રહી હોવાનં સામે આવ્યું છે.\nવડોદરાના એક કપલના છુટાછેડાના કિસ્સામાં 33 વર્ષની પરિણીતાએ હાઇકોર્ટમાં કહ્યું છે કે, તે તેના પતિ નહીં પ્રેમી સાથે રહેવા માંગે છે તેથી તેના બે સંતાનોની જવાબદારી પતિને સોંપી દો. જોકે, હાલ હાઇકોર્ટે પરિણીતાને નારી સંરક્ષણ ગૃહમાં મોકલી દીધી છે. આ મહિલા આશરે એક વર્ષ પહેલા ઘરેથી ભાગીને તેના પ્રેમી સાથે નૈનિતાલ જતી રહી હતી. તેના પ્રેમી થકી એક સંતાન પણ છે.\nમહિલા પરણિત પ્રેમી સાથે ભાગી ગઇ હતી\nઆ અંગે મળતા અહેવાલો મુજબ, શહેરના હરણી રોડ વિસ્તારમાં રહેતી 33 વર્ષની મહિલા જેને બે સંતાન પણ છે. તે ગતવર્ષે એટલે જાન્યુઆરી, 2020ના રોજ બપોરે અઢી કલાકે ઘરેથી ભાગી ગઇ હતી. પરિવારે જે અંગેની જાણ વારસિયા પોલીસ સ્ટેશનમાં પણ કરી હતી. આ મહિલા તેના વતન રાજસ્થાન તેના પ્રેમી રાજેન્દ્રપ્રસાદ કુમાવત સાથે જતી રહી હતી. આ જાણ થતા સાસરી પક્ષે ગુજરાત હાઇકોર્ટમાં હેબિયસ કોર્પસ રિટ દાખલ કરી હતી.\nપ્રેમી થકી એક સંતાન પણ છે\nપોલીસ તપાસમાં સામે આવ્યું હતું કે, મહિલા તેના પ્રેમી રાજેન્દ્રપ્રસાદ કુમાવત સાથે નૈનિતાલ છે. ત્યાંથી આ બંનેને પોલીસે ઝડપી પાડ્યા હતા. આ એક વર્ષ દરમિયાન આ લોકોએ એક બાળકને પણ જન્મ આપ્યો છે. જોકે, મહિલાએ પોલીસને જણાવી દીધું હતું કે, મારે મારા પતિના ઘરે નથી જવું. હું મારા પ્રેમી સાથે જ રહીશ. લગ્નજીવન દરમિયાન થયેલા બે બાળકોની કસ્ટડી પતિને આપી દો. જેથી પોલીસે હાલ મહિલાને નારી સંરક્ષણ ગૃહમાં મોકલી આપી છે.\nપ્રેમીના પણ હજી છૂટાછેડા થયા નથી\nમહિલાને હાઇકોર્ટ સમક્ષ પર રજૂ કરવામાં આવતા ત્યાં પણ મહિલાએ બે બાળકોને પતિને સોંપી દો તેવી માંગણી કરી હતી. જોકે, બીજીતરફ તેના પ્રેમી રાજેન્દ્રના પણ છૂટાછેડા થયા નથી. તેથી મહિલાને હાઇકોર્ટે નારી સંરક્ષણ ગૃહમાં મોકલી આપી છે. આ અંગેની સુનાવણી હવે 10 દિવસ બાદ થવાની છે.\n2011માં કાર ભળકે બળી હતી, 8 વર્ષની લડત બાદ વીમા કંપનીએ ચૂકવવા પડશે રુ.10 લાખ Read Next Story\nપરિણીતાનું અફેર પતિ પત્નીના સંબંધો છૂટાછેડા vadodara married woman news in gujarati married woman affair Hebius copers gujarat police gujarat high court divorce case children custody in divorce case\nWeb Title : vadodara married woman flee with lover now says in gujarat highcourt that i do not want my children want to live with lover


મનમોહક સીન આપવા તૈયાર છે 'ભાભી જી ઘર પર હૈં'ની અંગૂરી ભાભી, બસ પૂરી કરવી પડશે આ માંગ\nHomeમનમોહક સીન આપવા તૈયાર છે 'ભાભી જી ઘર પર હૈં'ની અંગૂરી ભાભી, બસ પૂરી કરવી પડશે આ માંગ\nટીવી જગતનો સૌથી લોકપ્રિય શો 'ભાભી જી ઘર પર હૈ' શરૂઆતથી જ TRP લિસ્ટમાં ટોપ પર રહ્યો છે. આ શોમાં જોવા મળેલા દરેક પાત્રને પણ ખૂબ પસંદ કરવામાં આવે છે. એક્ટર આસિફ શેખ હોય કે જે 'વિભૂતિ જી'ના પાત્રમાં જોવા મળે છે કે પછી 'મનમોહન તિવારી' બનેલા અભિનેતા રોહિતાશ્વ ગૌર હોય.\nતે જ સમયે અંગૂરી ભાભીના રોલમાં જોવા મળેલી અભિનેત્રી શુભાંગી અત્રે પણ ચર્ચામાં છે. તાજેતરમાં જ શુભાંગી અત્રેએ ઈન્ટિમેટ સીનને લઈને આવું નિવેદન આપ્યું છે જેના કારણે તે ફરી એકવાર ચર્ચામાં છે. આવો જાણીએ શું કહ્યું શુભાંગી અત્રે?\nસૌથી પહેલા તમને જણાવી દઈએ કે શુભાંગી અત્રે પહેલા બિગ બોસ વિનર અભિનેત્રી શિલ્પા શિંદે આ ટીવી સીરિયલમાં 'અંગૂરી ભાભી'ના રોલમાં જોવા મળી હતી. તેણે આ પાત્ર લાંબા સમય સુધી ભજવ્યું પરંતુ શો મેકર્સ સાથે અણબનાવને કારણે તેણે શોને ટાટા બાય-બાય કહી દીધું.\nઆ પછી આ પાત્ર શુભાંગી અત્રે પાસે આવી ગયું. બીજી તરફ અંગૂરી ભાભીના રોલમાં શુભાંગી અત્રેને પણ ચાહકોએ ખૂબ જ પસંદ કરી હતી. જોકે આ પહેલીવાર નથી જ્યારે શુભાંગી અત્રેએ શિલ્પા શિંદેની જગ્યા લીધી હોય. આ પહેલા પણ તે સિરિયલ 'ચિડિયાઘર મેં હૈ કોયલ'માં શિલ્પા શિંદેના પાત્રને રિપ્લેસ કરી ચૂકી છે.\nહવે એક તાજેતરના ઈન્ટરવ્યુ દરમિયાન જ્યારે શુભાંગી અત્રેને પૂછવામાં આવ્યું કે શું તે ઈન્ટીમેટ સીન્સમાં કમ્ફર્ટેબલ છે? તેના જવાબમાં શુભાંગી અત્રેએ કહ્યું હતું કે જો વાર્તાની આવી ડિમાન્ડ હોય તો ઈન્ટીમેટ સીન કરવામાં કોઈ વાંધો નથી. બસ આ જોઈને મારી દીકરીને ખરાબ ન લાગવું જોઈએ તેના મનમાં પ્રશ્ન ન આવવો જોઈએ કે મા શું કરી રહી છે.\nતમને જણાવી દઈએ કે શુભાંગી અત્રેએ ટીવીની ઘણી લોકપ્રિય સીરિયલ્સમાં કામ કર્યું છે. 11 એપ્રિલ 1981ના રોજ જન્મેલી શુભાંગી ભોપાલની રહેવાસી છે જ્યારે તેના સાસરિયાઓ ઈન્દોરમાં છે. તેણીએ બિઝનેસમેન પીયુષ પુરી સાથે લગ્ન કર્યા છે અને તેમની 14 વર્ષની પુત્રી છે જેનું નામ આશી છે.\nતેના કામ વિશે શુભાંગી કહે છે, “મારી દીકરી આશી મારી સૌથી મોટી ટીકાકાર છે. તે મારી દરેક સિરિયલ જુએ છે અને મને સલાહ આપે છે. જ્યારે હું સારો સીન કરું છું ત્યારે તે ખૂબ જ ખુશ થાય છે. જ્યારે પણ હું કોઈ સીન ખોટો કરું છું ત્યારે તે મને ઈશારો કરીને કહે છે. જ્યારે અંગૂરીનું વિભૂતિ દ્વારા અપહરણ કરવામાં આવ્યું ત્યારે તે આ દ્રશ્ય વિશે ખૂબ જ ખુશ હતી.\nતમને જણાવી દઈએ કે, શુભાંગી અત્રેએ 'કરમ અપના અપના', 'કુમકુમ', 'સાવધાન ઈન્ડિયા', 'અધુરી કહાની હમારી', 'હવન', 'કસ્તુરી', 'દો હંસકી જોડી' અને 'કસૌટી ઝિંદગી કી' કરી છે. પોતાના કરિયરમાં ઘણી લોકપ્રિય ટીવી સિરિયલોમાં કામ કર્યું છે.\nહાલમાં તે ભાભી જી ઘર પર હૈ દ્વારા સફળતા હાંસલ કરી રહી છે. તમને જણાવી દઈએ કે આ સિરિયલે હાલમાં જ 1700 એપિસોડ પૂરા કર્યા છે જેના માટે તેઓએ ખૂબ જ ઉજવણી કરી હતી અને સોશિયલ મીડિયા પર તસવીરો પણ શેર કરી હતી.


“તારક મહેતા”ની આ અભિનેત્રીએ વિચિત્ર ટોપ અને ફાટેલું જીન્સ જોઈને લોકોએ કહ્યુ, કપડાની કમી છે કે શું ?\nખુબસુરત પેરિસમાં વેકેશન માણી રહેલી મલાઈકા અરોરાને બોયફ્રેન્ડ અર્જુને પકડી પાડી, આવું કરી રહી હતી\nPosted on 3:23 pm May 31, 2022 Author Shah JinaComments Off on સિદ્ધૂ મૂસેવાલાને અંતિમ વિદાય આપતી વખતે પિતાએ ઉતારી પાઘડી, દીકરાની મૂછોને તાવ આપી કહ્યુ અલવિદા\nકાળજુ ચીરી દે તેવી વિદાય, દીકરા મૂસેવાલાની મૂછોને તાવ આપી પિતાએ કહ્યુ અલવિદા- જુઓ છેલ્લી તસવીરો\nસિંગર સિદ્ધુ મૂસેવાલાને પંજાબના માનસા જિલ્લાના મુસા ગામમાં અંતિમ વિદાય આપવામાં આવી. સિદ્ધૂને અંતિમ વિદાય આપવા માટે લોકોની ભીડ ઉમટી પડી હતી. આ દરમિયાન કાળજુ ચીરી દે તેવી તસવીરો પણ સામે આવી. મુસેવાલાના પિતા ખૂબ જ રડી રહ્યા હતા. તેઓ દીકરાને જોઇ રહ્યા હતા. પોતાના પુત્રને અંતિમ વિદાય આપતી વખતે તેમણે પાઘડી પણ ઉતારી દીધી હતી.પંજાબ પોલીસે સોમવારે સિદ્ધુ મુસેવાલાની હત્યાના સંબંધમાં પાંચ શકમંદોની ધરપકડ કરી છે.\nપીટીઆઈ અનુસાર, એક પોલીસ અધિકારીએ જણાવ્યું કે શિમલા બાયપાસ રોડ પરથી પાંચ લોકોની અટકાયત કરવામાં આવી હતી અને પૂછપરછ માટે પંજાબ લઈ જવામાં આવ્યા હતા. પંજાબના માનસા જિલ્લામાં રવિવારે પ્રખ્યાત સિંગર સિદ્ધૂ મૂસેવાલાની અજાણ્યા હુમલાખોરો દ્વારા ગોળી મારીને હત્યા કરવામાં આવી હતી. આ ઘટના રાજ્ય સરકારે મૂસેવાલા માટે સુરક્ષા ઘટાડ્યાના એક દિવસ પછી બની હતી. પાંચેય ઉત્તરાખંડના ચમોલી જિલ્લામાં હેમકુંડ સાહિબ ગુરુદ્વારા જઈ રહ્યા હતા તેવું અધિકારી દ્વારા જણાવવામાં આવ્યુ હતું.\nમાનસા સરકારી હોસ્પિટલના અધિકારીઓએ સવારે લગભગ 8.15 વાગ્યે મુસેવાલાના મૃતદેહને તેના પિતા અને તેના ભાઈને સોંપ્યો હતો. આ દરમિયાન સિંગરના કેટલાક સંબંધીઓ પણ હોસ્પિટલમાં હાજર હતા. મૃતદેહને માનસાના મૂસા ગામ સ્થિત સિંગરના ઘરે લઈ જવામાં આવ્યો હતો, જ્યાં તેના અંતિમ સંસ્કાર કરવામાં આવ્યા. મુસેવાલાના ઘરની બહાર ભારે પોલીસ બંદોબસ્ત ગોઠવવામાં આવ્યો હતો. સિંગરના ચાહકો અંતિમ દર્શન માટે સવારથી જ ઉમટી પડ્યા હતા. ઘણા લોકોએ સિંગરના સમર્થનમાં નારા પણ લગાવ્યા હતા.\nપંજાબના મુખ્યમંત્રી ભગવંત માને સોમવારે મુસેવાલાની હત્યાની તપાસ માટે હાઈકોર્ટના વર્તમાન ન્યાયાધીશની અધ્યક્ષતામાં ન્યાયિક પંચની રચના કરવાની જાહેરાત કરી હતી.એવું કહેવામાં આવી રહ્યુ છે કે, સિદ્ધુ મુસેવાલાના લગ્ન6મહિના પછી ઓક્ટોબરમાં નક્કી થયા હતા. જેની સાથે તેના લગ્ન થવાના હતા તે યુવતીની પણ રડી રડીને હાલત ખરાબ છે. ગત દિવસે પણ તેમની ભાવિ પત્ની તેમના પરિવાર સાથે સિદ્ધુ મુસેવાલાના ઘરે પહોંચી હતી.\n#WATCH | A huge crowd joins the funeral procession of singer Sidhu Moose Wala in Punjab’s Mansa.\nThe last rites of the singer will be performed today. pic.twitter.com/LHkvjrUyVz\nસિદ્ધુ મુસેવાલાના અંતિમ સંસ્કાર પૈતૃક જમીન પર કરવામાં આવશે. તેમના એક નજીકના સહયોગીએ એબીપી ન્યૂઝને જણાવ્યું કે ભારે ભીડને જોતા, ગામમાં તેમની પોતાની જમીન પર તેમના અંતિમ સંસ્કાર કરવામાં આવશે. સિદ્ધૂ મૂસેવાલાને વિદાય આપવા માટે લાખો લોકો રસ્તા પર ઉતરી આવ્યા હતા.સિદ્ધુ મુસેવાલાના નજીકના સહયોગીએ જણાવ્યું કે તેમના પાલતુ કૂતરાઓએ બે દિવસથી ખાધું નથી. તેણે કહ્યું કે મુસેવાલા પોતે તેને સવાર-સાંજ ખવડાવતા હતા.\nA post shared by Daily Post Punjabi (@dailypostpunjabi.in)\nકેનેડિયન કોમેડિયન લીલી સિંહે ઈન્સ્ટાગ્રામ પર એક પોસ્ટ શેર કરીને સિદ્ધુ મુસેવાલાને શ્રદ્ધાંજલિ આપી છે. મુસેવાલાના ચાહકો ભૂખ્યા તરસ્યા ગામમાં ઉભા છે. તેઓ માની શકતા નથી કે તેમના પ્રિય ગાયક હવે આ દુનિયામાં નથી. સિદ્ધૂના પાર્થિવ દેહ સાથે માતા-પિતા લાંબા સમય સુધી બેઠા હતા. બંને પોતાના પુત્રને જોઈ રહ્યા. પિતાની આંખમાંથી આંસુ આવી રહ્યા હતા ત્યારે માતાએ તેમને હિંમત રાખવા કહ્યું અને તેમના આંસુ લૂછ્યા હતા.\nખૂબ જ ખરાબ હાલતમાં અફસાના ખાન પહોંચી ભાઇ સિદ્ધૂ મૂસેવાલાના ઘરે, પતિ સંભાળતો જોવા મળ્યો\nબિગબોસ વિજેતા કરણ કુન્દ્રાએ મુંબઈમાં ખરીદ્યું કરડો રૂપિયાનું આલીશાન ઘર, જુઓ ઘરના અંદરની તસવીરો


Anil Biswas | અનિલ બિશ્વાસ યાદ છે? - Divya Bhaskar\nઅનિલ બિશ્વાસ યાદ છે?\nએક સંગીતકાર તરીકે અનિલ બિશ્વાસ શુદ્ધતાવાદી હતા\nવરસાદની મોસમમાં વિખ્યાત સંગીતકાર અનિલ બિશ્વાસનાં ગીતોની છત્રી ઓઢીને બેસી ગયો છું. જે દિવસોમાં ફિલ્મ સંગીત હજી ચાલતા નહોતું શીખ્યું એ દિવસોમાં અનિલદાએ ફિલ્મ સંગીતની આંગળી પકડીને ચાલતા શીખવ્યું હતું. આજના ઘોંઘાટભર્યા સંગીતના યુગમાં કોઈ સવારે તલત મહેમુદે ગયેલું આ ગીત કાને ચડી જાય છે : ‘યે દિલ મુઝે ઐસી જગહ લે ચલ જહાં કોઈ ન હો’ આ ગીતની તર્જ વારંવાર ગણગણવાનું મન થાય છે. એ દિવસોમાં તલત મહેમૂદના કંઠના સહુ દીવાના હતા. રેડિયો સિલોન પરથી આ ગીત વાગતું ત્યારે સહુના ચરણ થંભી જતા હતા. શબ્દો પણ કેટલા સિમ્પલ હતા. અનિલદાની બીજી એક તર્જ તલતના અવાજમાં તમે સાંભળી હશે ‘સીને મેં સુલગતે હૈ અરમા, આંખોં મેં ઉદાસી છાઈ હૈ’ આ ગીત સાંભળતાં વેદનાની એક કસક અનુભવાય છે. એક મીઠું દર્દ સુગરીના માળા જેવા હૃદયમાં ચૂપચાપ બેસી જાય છે. તર્જ એટલી જીવંત લાગતી હતી કે જાણે એકદંડિયા મહેલમાં બેસીને કોઈ ઉદાસીનો શણગાર સજી રહ્યું છે.\nમહેદી હસન અને જગજિતસિંહ જેવા ગઝલ ગાયકોએ એમની કરિયરની શરૂઆત ‘સિને મેં સુલગતે હૈ અરમા’ અને ‘યે દિલ મુઝે ઐસી જગહ લે ચલ’ જેવી ગઝલો ગાઈને કરી હતી. આજની ગઝલગાયકીના પાયામાં અનિલદાની તર્જ અને તલત મહેમૂદનો કંઠ પડેલો છે. અનિલદાએ 1943માં ‘કિસ્મત’ ફિલ્મમાં સંગીત આપ્યું હતું. કવિ પ્રદીપજીના શબ્દોને અનિલદાએ એવી સહજ રીતે બાંધ્યા કે આખું હિન્દુસ્તાન ઝૂમી ઊઠ્યું. એ ગીતથી કદાચ પહેલીવાર ફિલ્મ સંગીત બંધનમાંથી મુક્ત થઈને ખુલ્લા આકાશમાં આવ્યું.\n‘કિસ્મત’ ફિલ્મમાં અમીરબાઈ કર્ણાટકીએ ગાયેલી આ લોરીએ ધૂમ મચાવી દીધી. ‘ધીરે ધીરે આ રે, બાદલ ધીરે ધીરે આ, મેરા બુલબુલ સો રહા હૈ, શોરગુલ ના મચા’ એ પછી અનિલદાનું બીજું એક ગીત આઝાદીની લડતનું શૌર્યગીત બની ગયું : ‘દૂર હટો અય દુનિયાવાલોં હિન્દુસ્તાન હમારા હૈ’ આ ગીતે તો આઝાદીનો ઇતિહાસ રચી દીધો. એ પછી અનિલદાએ ‘પહેલી નજર’ ફિલ્મમાં મુકેશને પહેલી વાર ચાન્સ આપ્યો. મુકેશનું આ ગીત તમને યાદ હશે : ‘દિલ જલતા હૈ તો જલને દો’ મુકેશનો અવાજ સાયગલથી ખૂબ પ્રભાવિત હતો, પણ અનિલદાએ મુકેશને સાયગલની ઘરેડમાંથી મુક્ત કર્યો.\nએક સંગીતકાર તરીકે અનિલ બિશ્વાસ શુદ્ધતાવાદી હતા. એમને ક્યારેય સમાધાનો કર્યાં નહોતાં. રોટી કમાવા માટે અનિલદાએ મૂલ્યોનો ત્યાગ ક્યારેય નહોતો કર્યો. તેઓ માનતા કે સંગીત એ સાધના છે. આજની તારીખે ફિલ્મના પ્રોડ્યુસરો એક ગીતને પોપ્યુલર કરવા માટે લાખો રૂપિયાની જાહેરખબરો કરે છે, પણ ગીત ફ્લોપ થઈ જાય છે.\nઅનિલ બિશ્વાસનું સર્જન વગર જાહેરખબરે છેલ્લાં પચાસ વર્ષથી તરોતાજા રહ્યું છે. જે લોકો સતત જાહેરખબરો અને સમારંભોથી પોતાની જાતને લાઇમલાઇટમાં રાખવાનાં તરફડિયાં મારે છે એ બધા સતત ઇનસિક્યોરિટીથી પીડાતા હોય છે. એમને પોતાના સર્જન ઉપર શ્રદ્ધા નથી. આવા ટૂંકા પનાના સર્જકો માટે આવું કરવું અનિવાર્ય છે. પબ્લિક નજરમાં સતત રહેવા માટે તમાશો ઊભો કરવો જ પડે છે. અનિલ બિશ્વાસ પબ્લિસિટીથી દૂર રહેતા. અનિલ બિશ્વાસનું ભાવવિશ્વ મીના કપૂર પાસે ગવડાવેલા આ ગીતમાં આબેહૂબ પ્રગટ થાય છે. ‘કુછ ઔર જમાના કહતા હૈ, કુછ ઔર હૈ જિદ્દ મેરે દિલ કી’ આ ગીત મોતીલાલે બનાવેલી ફિલ્મ ‘છોટી છોટી બાતે’ ફિલ્મનું છે.


ઓફીસ નં ૩૦૮ - ભાગ ૯ in Novel Episodes by BANSRI PANDYA ..ANAMIKA.. books and stories PDF |ઓફીસ નં ૩૦૮ - ભાગ ૯\nઓફીસ નં ૩૦૮ - ભાગ ૯\nBANSRI PANDYA ..ANAMIKA..\nઆત્મા એ ફેંકેલો કબાટ મુક્તિ અને મંથન તરફ આવી રહ્યો હતો. મંથન એ એમાં ચપળતા દાખવી. અને મુક્તિ ને લઈને ખસી ગયો. જેથી કબાટ દીવાલ સાથે અથડાયું અને તુટી ગયું. મંથન એ મુક્તિ ને ઊંચકી લીધી કેમ કે તેનાં પગ માં વાગ્યુ હોવાથી દોડી ન હતી શકતી. મંથન ઝડપથી મુક્તિ ને લઈને રુમ ની બહાર નીકળી ગયો અને બહાર નીકળતી વખતે એ રુમ માં લાગેલુ તાળુ તેને પગ માં અ‌ાવ્યું. જે તેણે તોડી નાંખ્યુ હતું. તે ઝડપથી બહાર નીકળ્યો. મુક્તિ ને સોફા પર બેસાડી ઓફીસ માં રાખેલી ગણપતિ ની મૂર્તિ માં પેરાવેલો હાર તેણે દરવાજે બાંધી દેવા ગયો. મંથન દરવાજે હાર લઈને ઊભો હતો. મુક્તિ ને ડર હતો કે મંથન ને કાંઈ થઈ ન જાય. પણ તે મજબૂર હતી કે કાંઇ કરી ન શકતી હતી. મંથન હાર લઈને ઊભો હતો. સામે પેલી આત્મા હતી જે તેનાં તરફ ગુસ્સા માં આવી રહી હતી. મંથન દરવાજે હાર બાંધી રહ્યો હતો. તેનાં દીલ ની ધડકનો ડર નાં કારણે તેઝ હતી. આ તેનો પોતાને અને મુક્તિ ને બચાવાનો છેલ્લો પ્રયત્ન હતો. આત્મા સામે જોયા વગર તેણે હાર બાંધવાનુ ચાલુ રાખ્યું. છેલ્લી ઘડીએ તે સફળ થયો. હાર બંધાઈ ગયો. અને આત્મા એ જેવો તેને હાથ લગાવવા કોશીશ કરી તે પાછી ફેંકાઈ. મંથન હવે સમજી ગયો કે બાપ્પા ના હાર એ બચાવી લીધા છે. તે ઝડપથી મુક્તિ પાસે ગયો. મુક્તિ તેને જોઈને ખુશ થઈ. તેણે મુક્તિ ને ઊંચકી અને ફટાફટ ઓફીસ ની બહાર નીકળી ગયો. દરવાજો બંધ કરી દીધો. તેણે નીચે જઈ તેણે રીક્ષા રોકવા પ્રયત્ન કર્યો. થોડી વાર માં તેમને રીક્ષા મળી ગઈ અને તેઓ નીકળી ગયાં ઘર તરફ. અત્યારે બંન્ને એટલા આઘાત માં હતાં કે શું બોલે એ સમજ જ ન હતી પડતી. મંથન એ રીક્ષા વાળા ને પોતાનાં ઘરે જ લેવા કહ્યું. મંથન ના દાદા નું ઘર બધાં જાણતા જ હતાં.\n" મંથન આ તો તારા ઘર તરફ નો રસ્તો છે "\n" હા આપડે મારા જ ઘરે જઈએ છે "\n" પણ મંથન "\n" મને કાંઈ નથી સાંભળવુ મુક્તિ. અત્યારે હું તને એકલી ન મૂકી શકું. અને તારા ઘરે પણ કોઈ નથી. આપણે મારા ઘરે જ જઈશું. બધાં સૂઈ ગયાં હશે. દાદુ દવા લઈને સૂતા હશે એટલે જાગશે નહી. "\nમુક્તિ એ આત્યારે વધુ આનાકાની કરવું યોગ્ય ન સમજ્યું. અને હવે ઘરે એકલાં રહેવાની એની હિંમત પણ રહી ન હતી.\nબંન્ને મંથન નાં ઘરે પહોંચ્યા. મંથન પાસે વધ‍ારાની ચાવી હતી જેથી તેણે ધીમેથી દરવાજો ખોલ્યો. બંન્ને ઘરમાં દાખલ થયાં. હંમેશા ની જેમ વિશાળ હોલ. જ્યાંથી જમણી બાજુ દાદર ચડી મંથન નો રુમ અને લાઈન માં જ ગેસ્ટ રુમ હતો. બંન્ને ઉપર ચડી ગયાં. મંથન મુક્તિ ને તેનાં રુમ માં લઈ ગયો. રુમ વિશાળ અને ડેકોરેટેડ હતો. મંથન ને સ્પોર્ટ્સ નો ઘણો શોખ હતો માટે રુમ ની થીમ એ પ્રમાણે ડીઝાઈન કરી હતી. આમ તો મુક્તિ આ ઘર માં અને આ રુમ માં ઘણી વાર આવી હતી. પણ આજે એને અજૂગતુ લાગતુ હતું. કેમ કે આજ પેલા જ્યારે પણ આવી હતી તે એક દોસ્ત ની હેસીયત થી જ આવી હતી.પણ આજે એ મંથન ની દોસ્ત કરતાં વધુ બની ગઈ હતી. મુક્તિ ને બેડ પર બેસાડી મ‍ંથન ફર્સ્ટ એડ કીટ લઈ આવ્યો. મંથન એ મુક્તિ નાં વાગેલા પર દવા લગાડી અને પાટો બાંધી આપ્યો.\n" હવે દુખાવો નથી ને ? "\n" ના મંથન "\n" પણ મંથન તું તો જતો રહ્યો હતો ને? પાછો કઈ રીતે આવ્યો? "\n" હા હું બસ માં બેસી ગયો હતો. બસ ઊપડી પણ ગઈ હતી. પણ આગળ જતાં જ મને બેચેની વધવા લાગી. તારી ફીકર વધવા લાગી. એટલે હું ચોકડી પર જ ઉતરી ગયો. અને મારા મન એ મને કહ્યું કે મારે તને ઓફીસ માં શોધવી જોઈએ. હું ઓફીસ માં ગયો તો આગળ નો મેઈન ડોર ખુલો જ હતો. હું અંદર આવ્યો. સ્ટોર રુમ નું બારણુ ખુલુ હતું તેનાં પર તાળુ ન હતું. એટલે મેં દરવાજો ખોલી નાંખ્યો. "\n" પણ તને કેવી રીતે ખબર પડી કે હું મુસીબત માં છું? "\n" કદાચ અાને જ ... "\nમંથન સાચો પ્રેમ કહેવતો હશે એ વાત મન માં જ ગળી ગયો. પણ મુક્તિ સમજી ગઈ. મંથન જવા જતો હતો ત્યાં જ મુક્તિ એ તેનો હાથ પકડી બેસાડી દીધો.\n" મારી સાથે બીજી વાત નહી કરે મંથન ?"\n" હવે શું બાકી છે વાત કરવામાં મુક્તિ તને ક્યાં મારી જરુર છે "\nમંથન નાં એટલું બોલતાં જ મુક્તિ ની આંખો ગંગા જમુના વહેવડાવા લાગી. તે મંથન ને ભેટી પડી અને રડવા લાગી. મંથન પણ તેને માથે હાથ રાખી શાંત કરાવા લાગ્યો.\n" તને ખબર છે મંથન તને એવુ કહેવા માં મને કેટલી તકલીફ થઈ? તને દુખ થયુ તેનાં કરતાં વધુ મને થયું. તારા જવાનાં વિચાર થી જ મારી દુનિયા ખતમ થઈ ગઈ હતી. હું તારા વગર જીવવાનુ વિચારી પણ ન શકું. મને તારી જરુર હતી છે અને રહેશે. બેકોઝ આઈ......લવ યુ. આઈ લવ યુ વેરી મચ. "\n" તો મુક્તિ તે મને એ દીવસે શું કામ આમ કહ્યું ? "\n" તને બચાવવા "\n" મને બચાવવા ? શેનાંથી ? "\n" મેં સ્ટોર રુમ નું રહસ્ય જાણવાનું નક્કી કરી લીધુ હતું. અને મને એ પણ ખબર હતી કે એમાં રીસ્ક છે. હું તારો જીવ જોખમ માં મૂકવા ન હતી માંગતી. માટે મે તને મારાથી દૂર કર્યો "\n" આટલો બધો પ્રેમ મુક્તિ. મારા માટે "\nમુક્તિ શરમાઈ ને નીચું જોઈ ગઈ.\n" પણ આજે જે થયું તેનાં પછી આપણે એ ઓફીસ થી દૂર જ રહીશું. કાંઈ નથી જાણવું. "\n" પણ મંથન..."\n" હવે અત્યારે સુઈ જા. કાલે વાત બધી. "\n" ઠીક છે "\nમંથન નું મન શાંત થયું હતું હવે. તેને હવે ઓફીસ નં ૩૦૮ થી નાતો તોડવાનો નિર્ણય કરી લીધો હતો. તેવા જ વિચારો માં તેને ઊંઘ આવી ગઇ. તે આજે ગેસ્ટ રુમ માં સૂતો હતો કારણ કે મુક્તિ તેનાં રુમ માં સૂતી હતી. મુક્તિ ને પણ ઊંઘ આવી ગઈ. તેણે ઊંઘ માં એક સુંદર નિર્દોષ અને માસૂમ છોકરી સ્વપ્ન માં આવી. તેનો ચહેરો સ્પષ્ટ તો ન હતો દેખાતો પણ માસૂમ હતી તેવો ખ્યાલ આવતો હતો. તે મુક્તિ ને કાંઈ કહી રહી હતી. પણ મુક્તિ ને સમજાતુ ન હતું. અને તે ગાયબ થઈ ગઇ.\nમુક્તિ સ્વપ્ન માંથી જાગી. તેને સમજાયુ નહી કે આવુ સપનું કેમ આવ્યુ હશે. કોણ હશે તે? પછી વધુ વિચાર્યા વગર સૂવા પડી પાછી. પણ તેને ઊંઘ ન આવી. માટે તેણે મંથન નો રુમ જોયો. આમતેમ ટાઈમપાસ કરવા લાગી. ત્યાં જ ટેબલ પર એક આલ્બમ હતું. જેમાં મંથન નાં નાનપણ થી માંડી ને અત્યાર સુધી નાં ફોટા હતાં. અને તેનાં ફેમીલી નાં પણ. મુક્તિ એ નોટીસ કર્યું કે મંથન પહેલાં વધુ ખુશ રહેતો હતો. કદાચ માતા પિતા થી દૂર રહી ને તેના માં થોડી ઉદાસી આવી ગઈ હતી. પણ તેનાં દાદાજી ને તે ખૂબ પ્રેમ કરતો અને તેઓ પણ. એ આલ્બમ માં સ્પષ્ટપણે દેખાતુ હતુ. ત્યારબાદ મુક્તિ ને ઊંઘ આવી ગઈ.\nશું છે રાઝ એ ઓફીસવાળી આત્મા નો? કોણ હશે એ? શું કામ મારવા માંગતી હતી મુક્તિ ને? મંથન નો નિર્ણય અટલ રહેશે તો શું મુક્તિ જાણી શકશે ઓફીસ નં ૩૦૮ નો રાઝ? જાણીશું આગળ નાં ભાગ માં.\nઓફીસ નં ૩૦૮ - ભાગ ૮\nઓફીસ નં ૩૦૮ - ભાગ ૧૦\nAshish Rajbhoi3months ago\nrajnish patel5months ago\nChetna Bhatt6months ago\nJitendra7months ago\nParth Pandya 8 months ago\nGujarati Stories | Gujarati Novels | Novel Episodes Books | BANSRI PANDYA ..ANAMIKA.. Books\nઓફીસ નં ૩૦૮ - ભાગ ૧\nby BANSRI PANDYA ..ANAMIKA..\nઓફીસ નં ૩૦૮- ભાગ ૨\nઓફીસ નં ૩૦૮- ભાગ ૩\nઓફીસ નં ૩૦૮ - ભાગ ૪\nઓફીસ નં ૩૦૮ - ભાગ ૫\nઓફીસ નં ૩૦૮ - ભાગ ૬\nઓફીસ નં ૩૦૮ - ભાગ ૭\nઓફીસ નં ૩૦૮ - ભાગ ૧૧


કાળીપાટના પાટીયે ઝૂપડામાં સુતેલી ૧૪ વર્ષની અસ્મિતાનું સર્પદંશથી મોત\nચીસ સાંભળી માતા જાગી ગઇઃ રાજકોટ સારવારમાં ખસેડી પણ દમ તોડી દીધો\nરાજકોટ તા. ૬: કાળીપાટના પાટીયા પાસે મુરલીધર આયુર્વેદિક હોસ્પિટલ નજીક નવા બાંધકામની સાઇટ પર માતા સહિતના પરિવારજનો સાથે રહેતી મુળ મધ્યપ્રદેશની અસ્મિતા કલસિંગ ભુરીયા (ઉ.વ.૧૪)નું સર્પદંશથી મોત નિપજતાં મજૂર પરિવારમાં શોક છવાઇ ગયો હતો.\nરાત્રીના સવા બારેક વાગ્યે અસ્મિતા ઝૂપડામાં અચાનક ચીસ પાડી જાગી જતાં માતા સહિતના સ્વજનો પણ જાગી ગયા હતાં. ત્યાં એક સાપ બહાર જતો દેખાયો હતો. અસ્મિતાને સાપે હાથમાં દંશ મારી દીધો હોઇ તાકીદે તેણીને બાંધકામ સાઇટના સંચાલક સહિતે રાજકોટ સિવિલ હોસ્પિટલમાં સારવાર માટે ખસેડી હતી. પરંતુ અહિ તેણીનું મોત નિપજ્યું હતું.\nહોસ્પિટલ ચોકીના રણછોડભાઇ સાબડે આજીડેમ પોલીસને જાણ કરી હતી. અસ્મિતાના પિતા હયાત નથી. તે બે ભાઇ અને બે બહેનમાં નાની હતી.


Hong Kong Human Rights bill clears US House, Heads to Donald Trump\nઅમેરિકાએ હોંગકોંગ પ્રદર્શનોમાં ઝંપલાવ્યું, ચીનને પણ આપી દીધી ખુલ્લી ધમકી\nNovember 21, 2019 | 11:35 pm IST\nઅમેરિકાએ આખરે હોંગકોંગ મામલે ઝંપલાવ્યું છે. અમેરિકાએ હોંગકોંગ મામલે સીધી દખલ દેવાનો ઈશારો કરી દીધો છે. અમેરિકાના હાઉસ ઓફ રિપ્રઝેન્ટેટીવ્સે બુધવારે2બિલ પણ પાસ કર્યા છે. જે હોંગકોંગમાં પ્રદર્શનકારીઓના સપોર્ટ કરે છે.\nઅમેરિકાએ ચીનને માનવાધિકાર ઉલ્લંઘન અંગે એક ચેતવણી આપી દીધી છે. અત્યારે હોંગકોંગમાં મોટી સંખ્યામાં પ્રદર્શનકારીઓ યુનિવર્સિટી અંદર પોલીસના કોર્ડન અંદર ફયાલેલાં છે. હવે આ બિલ વ્હાઇટ હાઉસ જશે જ્યાં રાષ્ટ્રપતિ ડોનાલ્ડ ટ્રમ્પ કાં તો તેને વિટો કરી શકે છે અથવા સહી કરી શકે છે. વેપારને મુદ્દે અત્યારે ચીન અને અમેરિકા વચ્ચે સંવેદનશીલ સમય છે અને વાતચીત ચાલી રહી છે.\nહોંગકોંગ હ્યુમન રાઇટ્સ એન્ડ ડેમોક્રેસી એક્ટ મંગળવારે અમેરિકી સેનેટમાં સર્વાનુમતે પસાર થયું હતું. આવું જ બિલ ગત મહિને પાસ કરવામાં આવ્યું હતું. આ બિલના પસાર થવાથી ચીન નારાજ છે.\nઅમેરિકાની સેનેટમાં પાસ કરવામાં આવેલા બિલ પ્રમાણે વર્ષમાં એક વખત ચીનના સ્ટેટ ડિપાર્ટમેન્ટને એ ચોક્કસ કરાવવું પડશે કે અમેરિકાના વેપાર માટે હોંગકોંગ એક સ્વાયત્ત સત્તા ધરાવે છે. આ યુએસ ટ્રેડીંગ કન્સિડરેશનમાં હોંગકોંગ લાયક બને તેના માટે આ બિલ પ્રમાણે અમેરિકા ચીનનું નાક દબાવવા માગે છે. આ બિલમાં ચીનના માનવાધિકાર ઉલ્લંઘનમાં સામેલ અધિકારાઓ સામે પ્રતિબંધની પણ જોગવાઇ છે. આ બિલના કારણે અમેરિકા અને ચીન વચ્ચે સંબંધો વધારે વણસે તેવી પણ શક્યતા છે.\nઆ વીડીયો પણ જુઓ : અમદાવાદ એરપોર્ટ બહાર NRIને હેરાનગતિનો કેસ


ઐશ્વર્યા રાયની અાંખો છલકાઈ પિતાને યાદ કરી થઇ ભાવુક - SATYA DAY\nHome Entertainment ઐશ્વર્યા રાયની અાંખો છલકાઈ પિતાને યાદ કરી થઇ ભાવુક\nઐશ્વર્યા રાયની અાંખો છલકાઈ પિતાને યાદ કરી થઇ ભાવુક\nSATYA DESKMar 08, 2018Comments Off on ઐશ્વર્યા રાયની અાંખો છલકાઈ પિતાને યાદ કરી થઇ ભાવુક\nઐશ્વર્યા રાય બચ્ચન એક કાર્યક્રમ દરમિયાન ભાવુક જોવા મળી હતી. ઐશ્વર્યા મંગળવારનાં રોજ મુંબઇમાં યોજાયેલ ‘સ્માઇલ ટ્રેન ફાઉન્ડેશન’નાં કાર્યક્રમમાં પહોંચી હતી. અહીં તે ફાઉન્ડેશનનાં પીડિત બાળકોને મળી હતી. સંબોધન કરતા સમયે ઐશ્વર્યાને પોતાના પિતા કૃષ્ણરાજ રાયની યાદ આવી અને તે ભાવુક થઇ ગઇ હતી. એક તરફ આ બાળકોને મળીને ઐશ્વર્યાને ઘણી ખુશ થઇ તો બાળકોને સંબોધિત કરતી વખતે તે ઘણી ભાવુક જોવા મળી હતી.\n‘સ્માઇલ ફાઉન્ડેશન’નાં કાર્યક્રમમાં ઐશ્વર્યાએ પોતાના દિવંગત પિતાની જયંતી દરમિયાન પિતા સાથે જોડાયેલી યાદો તાજી કરી હતી. ઉલ્લેખનીય છે કે ગત વર્ષે કેન્સરનાં કારણે ઐશ્વર્યાનાં પિતા કૃષ્ણરાજ રાયનું નિધન થયું હતું.\nવલસાડઃ ડીવીસીએલ ના ઇનજીન્યર પડતર માંગણીઓને લઇ પ્રતિક ઉપવાસ પર બેઠા જુઓ વીડિયો


કાર્યકર સ્નેહ મિલન\nતા. ૮-૧૧-૨૦૦૯ને રવિવારના રોજ બી.એ.પી.એસ. મંદિર ખાતે બોચાસણ ક્ષેત્રના કાર્યકરોના સ્નેહમિલનનું આયોજન કરવામાં આવ્યું હતું. સ્વામીશ્રીના સાંનિધ્યમાં યોજાયેલા સ્વામીશ્રીની પ્રાતઃપૂજાથી જ સ્નેહમિલન અને રવિ સત્સંગસભાનો આરંભ થઈ ચૂક્યો હતો. ૧૨૦૦ જેટલા કાર્યકરો ઉપરાંત હજારો હરિભક્તોથી ïïવિશાળ સભામંડપ પણ નાનો પડતો હતો. મંદિરના પરિસરમાં અને જૂના સભામંડપમાં સી.સી.ટી.વી.ની વ્યવસ્થા કરવામાં આવી હતી.\nપ્રાતઃપૂજા બાદ આશીર્વાદ આપતાં સ્વામીશ્રીએ જણાવ્યું હતું : 'આજે રવિવારની સભાનો દિવસ છે, ઉત્સવનો દિવસ છે. આપ સૌને ભગવાન અને સંતને રાજી કરવાનો ઉત્સાહ-ઉમંગ છે. તેમને રાજી કરી આત્માનો મોક્ષ થાય, પરલોકની પ્રાપ્તિ થાય અને સુખિયા થવાય એવો સૌનો આશય છે.\nશ્રીજીમહારાજના વખતમાં મોટા મોટા ઉત્સવો થયા ત્યારપછી ગુણાતીતાનંદ સ્વામી, ભગતજી મહારાજ, શાસ્ત્રીજી મહારાજ, યોગીજી મહારાજના વખતમાં ઉત્સવો થયા છે ને અત્યારે પણ આ ઉત્સવો થાય છે. કેટલાકને એમ થાય છે કે આવા મોટા ઉત્સવોમાં ખર્ચાઓ થાય છે. ભગવાન અને સંતના વચનમાં વિશ્વાસ ન હોય એટલે એવી શંકાઓ થાય. પણ આવા ઉત્સવોની, સભાની સ્મૃતિ અંતકાળે થાય તો જીવનું અતિ રૂડું થાય. ભગવાન અને મોટાપુરુષનો સંબંધ થાય, એમનાં દર્શન થાય તો જીવનું કલ્યાણ થાય. લોકોનુ સારું થાય એ આશયથી સમાજ અને દેશમાં મોટાં મોટાં અધિવેશનો થાય છે. સમાજની સેવા, દેશની સેવા માટે તે થાય છે. એમ ભગવાન અને સંતનો આશય એ છે કે આ સમૈયાઓમાં આવનારને તેની જરાક સ્મૃતિ થાય તો જીવનું અતિ રૂડું થાય, મોક્ષ થઈ જાય.\nવ્યાસ ભગવાને સત્તર પુરાણ કર્યાં પછી પણ તેમને અશાંતિ રહેવા લાગી. નારદજીએ કહ્યું, 'તમે અત્યાર સુધી પ્રત્યક્ષનાં ગુણગાન કે પ્રત્યક્ષનાં ચરિત્રો કર્યાં નથી, એટલે તમને અશાંતિ છે.' ત્યારપછી વ્યાસજીએ ભાગવતની રચના કરી. એમાં ભક્તો અને ભગવાનનાં ચરિત્રો લખ્યાં છે. એમાંથી ભગવાનના સંબંધનું સુખ આવે છે. ભગવાનનાં ચરિત્રો કહેવાથી, સાંભળવાથી જીવનું કલ્યાણ થાય છે. ભગવાનનો સંબંધ એ કલ્યાણનું કારણ છે. 'પરોક્ષથી ભવતણો પાર આવે નહીં, વેદ વેદાંત કહે સત્ય વાણી.'\nમીઠાઈની વાત કરીએ તો એનો આનંદ આવે નહીં, પણ જ્યારે ખાઈએ ત્યારે સુખ આવે. સારાં કપડાં હોય તેને પહેરીએ ત્યારે સુખ આવે. એમ દરેક વસ્તુનો પ્રત્યક્ષ અનુભવ કરીએ તો જ એનું સુખ અને આનંદ આવે. પણ વાત કર્યા કરીએ એમાં શું સુખ ? આકાશમાં ભડાકા કરીએ તો એમાં નિશાન પડે ? લૌકિક રીતે પણ પ્રત્યક્ષ વસ્તુ હોય તો એનો આનંદ આવે છે. કૉલેજમાં પ્રોફેસર ભણાવે તો ભણતર આગળ વધે, એમ દુનિયામાં કોઈપણ વેપાર ધંધામાં આગળ માર્ગદર્શક મળે તો કામ થાય. એમ મોક્ષ પરોક્ષથી થતો નથી, પણ પ્રગટથી જ થાય છે. ભગવાન અને સંતના ગુણ ગાવવા અને સાંભળવા એ જ નિશાન આપણું હોવું જોઈએ. પ્રગટ મળે ત્યારે જ અજ્ઞાન જાય.\nશાસ્ત્રીજી મહારાજે અક્ષરપુરુષોત્તમનું જ્ઞાન આપ્યું. અક્ષરરૂપ થઈ પુરુષોત્તમની ભક્તિ કરવી. જ્યાં સુધી આ નહીં થાય ત્યાં સુધી અજ્ઞાન નહીં જાય. અક્ષરરૂપ થઈએ એટલે દેહભાવ ટળી જાય. હું આત્મા છું, અક્ષર છું, બ્રહ્મ છું, એ જીવમાં દૃઢ થશે, મહારાજની ઉપાસના દૃઢ થશે તો કોઈ ખામી રહેશે નહીં અને ભગવાનના ધામની પ્રાપ્તિ થશે.'\nઆપણે બહું ભાગ્યશાળી છીએ કે આપણને ભગવાન અને સંત મળ્યા, એમના સ્વરૂપનું જ્ઞાન થયું, એ જ્ઞાનથી બધા સમૈયા-ઉત્સવોમાં આવો છો તો એનાથી ઘણી પ્રાપ્તિ થશે. આપણે તો પ્રગટના ઉપાસક છીએ માટે કલ્યાણ છે જ. આ જ્ઞાન જીવમાં દૃઢ થાય, એ પ્રમાણે બધા સુખીયા થાય એ જ પ્રાર્થના.'\nઅંતે વિવિધ ક્ષેત્રોમાંથી આવેલા કલાત્મક હાર વડીલ સંતોએ તેમજ સ્થાનિક સંતોએ સ્વામીશ્રીનાં કરકમળોમાં અર્પણ કર્યા. આમ, સૌને આધ્યાત્મના રંગે રંગી દર્શનદાન દેતાં દેતાં સ્વામીશ્રીએ મંચ પરથી વિદાય લીધી.


જે ઘર માં વહુ કરે છે આ નાનકડા કામ, એમને ખૂબ લાડ પ્રેમ થી રાખે છે એમની સાસુ, મહિલાઓ ખાસ વાંચે.... - We Gujjus\nHome Life Style જે ઘર માં વહુ કરે છે આ નાનકડા કામ, એમને ખૂબ લાડ...\nજે ઘર માં વહુ કરે છે આ નાનકડા કામ, એમને ખૂબ લાડ પ્રેમ થી રાખે છે એમની સાસુ, મહિલાઓ ખાસ વાંચે….\nમિત્રો સાસુ વહુના ઝઘડા આખા દેશમાં પ્રખ્યાત છે. આ બંનેનો સબંધ કેવો હોય છે તે તમે બધા લોકો જાણતા જ હશો. પરંતુ દરેક વાર સાસુ વહુ એકબીજાને નફરત નથી કરતી. પરંતુ અમુક સમય એવો પણ આવે છે જ્યારે આ બંનેને એકબીજા પર ખૂબ પ્રેમ આવે છે.\nજો વહુ ઘરમાં આવ્યા પછી તેમની અમુક આદતો સુધારી લે અને અમુક વિશેષ કામ કરવા લાગે તો દરેક સાસુ તેમણે તેમની દીકરી જેવો પ્રેમ કરશે અને ખૂબ પ્રેમથી રાખશે. આ વાતને ધ્યાન માં રાખતા આજે અમે તમને અમુક એવા કામો વિશે બતાવા જઈ રહ્યા છે જેને જો ઘરની વહુ કરે છે તો બદલામાં તેને સાસુનો પ્રેમ મળશે.તો ચાલો આ કામોમાં વિશે જાણી લઈએ.\nપ્રેમથી ખાવા બનાવવું અને ખવડાવવું.\nખાવા એક એવી વસ્તુ છે જે કોઈનું પણ દિલ જીતવાનો સરળ ઉપાય છે. તમે ખાવા કેટલું પણ સ્વાદિષ્ટ બનાયું હોય પરંતુ જો તેનાથી સામે વાળાને પ્રેમપૂર્વક નહિ પીરસો તો તેને ખાવાનો આનંદ ક્યારેય નહિ આવે માટે જ્યારે પણ તમે તમારી સાસુને ખાવા પીરસો તો ખૂબ પ્રેમથી આપો.\nમોટા લોકો પ્રેમ અને સમ્માન ના જ ભૂખ્યા હોય છે.જ્યાં સુધી સંભવ હોય તેમણે સમય પર ખાવા બનાવીને આપો.તે સિવાય તમે તમારી સાસુ સાથે પણ ખાવાની અમુક ટિપ્સ લઈ શકો છો. તેનાથી તમારા બંનેની બોન્ડિંગ વધારે સ્ટ્રોંગ થઈ જશે.\nસન્માન અને ઈજ્જત આપવી.\nએમ કહેવાય છે કે જો તમે સામે વાળાને ઈજ્જત આપશો તો તે પણ તમને માન સન્માન આપશે. આ ખુબજ સિમ્પલ અને કોમન સેન્સ ની વાત છે. તમે બીજાની સાથે જેવો વ્યવહાર કરો છો તો સામે વાળો પણ તમારી સાથે તેવો જ વર્તે છે.\nજો તમે કોઈની સાથે રોજ દિલથી અને પૂરા સન્માનની સાથે વાતચીત કરશો તો સામે વાળાનું પણ મન પીગળી જશે. તે પણ તમારી સાથે પ્રેમ પૂર્વક વાતચીત કરશે. આ વાત સાસુ વહુ ને પણ લાગુ પડે છે.\nએકબીજાના વિચારોનું સન્માન.\nસાસુ વહુના વચ્ચે 90 ટકા બાબતોમાં લડાઈ ઝઘડો માત્ર એટલા માટે થાય છે કે કોઈ વાતને લઈને બંનેના વિચાર મળતા નથી.આ સ્થિતિમાં તમારે તમારી સાસુની વાતો અને વિચારોનું સન્માન કરવું જોઈએ.\nજો તેમના વિચારોથી કોઈની ખોટું નથી થતું અને તે માણસાઈ ના હિસાબથી બરાબર છે તો તેને માનવામાં કોઈ હરજ નથી.જો તમારે તમારી સાસુની કોઈ વાત ખરાબ હોય તેમ લાગે છે કે તમે તેનાથી સહેમત નથી તો ઝઘડો કરવા ન લાગશો.\nપરંતુ તેમણે પૂરા લોજીક અને ઉદાહરણના સાથે તમારી વાત પ્રેમ પૂર્વક સમજાવો. અધિકતર કેસમાં સાસુ તેમની વહુની પ્રેમ ભરી વાતોમાં આવી જાય છે અને માની જાય છે. જો આ સંભવ ન હોય તો કોઈ વચ્ચેનો જુગાડ શોધો તાળી બંને હાથોથી વાગે છે માટે આ બધી વાતો સાસુના ઉપર પણ લાગુ પડે છે જો તે તેમની વહુને દીકરી સમાન રાખશે તો તેમને પણ બદલામાં માન સન્માન જ મળશે.\nPrevious articleજાણો કેળા ની છાલ આ આ અદ્ભૂત ફાયદા, જાણીને તમે પણ દંગ રહી જશો – આટલા બધા છે એના ફાયદા\nNext articleજાણો બ્રહ્માજી કેમ કર્યા હતા પોતાની જ દીકરી સરસ્વતી સાથે લગ્ન, જાણો એવું તો શુ હશે કારણ..\nજીવન માં હંમેશા દુઃખી રહે છે આવી ટેવો વાળી સ્ત્રીઓ,અને જાણો એનાથી કેવી રીતે બચાવી શકાય,મહિલાઓ ખાસ વાંચે…


ReadGujarati.com » ગુજરાતી ભાષાનું ભવિષ્ય – જ્યોતિલા ગ. ખારોડ » Print\nPosted By mrugesh78 On January 4, 2010 @ 7:32 am In અન્ય લેખ | 34 Comments\n[‘અખંડ આનંદ’ ડિસેમ્બર-09માંથી સાભાર. આપ લેખિકાનો આ નંબર પર +91 79 32060605 પર સંપર્ક કરી શકો છો. ]\n1968ની એટલે કે ચાળીસેક વર્ષ પહેલાંની વાત છે. વાત બિલકુલ અંગત છે, એટલે શરૂઆત આ વાતથી કરવી, ન કરવી તેની અવઢવ બહુ રહી, પણ વિષયને સ્પર્શતી હોવાથી આ વાત લખવી જ જોઈએ, એમ લાગ્યું.\nલગભગ 1966માં અમદાવાદની સ્કૂલ ઑફ આર્ટિકેટમાં સિસ્ટર કૉન નામના વિઝિટીંગ પ્રોફેસર આવ્યા. 4-5 વર્ષનું રોકાણ હતું એટલે એમનાં પત્ની રૂથ કૉને અંગ્રેજી મીડિયમની નર્સરી, કે.જી. શરૂ કર્યાં. પાસે હોવાને કારણે, ચાલતા જ લેવા જવાનું સરળ પડે તેથી અમે અમારા નાના પુત્રને ત્યાં મૂક્યો. બે વર્ષ જોતજોતામાં પૂરાં થઈ ગયાં. રૂથ કૉને દરેક માબાપને પુછાવ્યું કે તેઓ તેમની શાળામાં તેમના બાળકને ચાલુ રાખવા માગે છે કે કેમ ? અમે ‘ના’ નો જવાબ લખી મોકલ્યો. એમણે અમને રૂબરૂ મળવા બોલાવ્યાં. અને અમને અમારા આ અભિપ્રાય અંગે પૂછ્યું. અમે અમારી વિચારસરણી રજૂ કરી. અમે માનતાં હતાં કે શાળાકીય શિક્ષણ જો માતૃભાષામાં બાળક લે તો તેને ઓછી મહેનતે વધુ મળે, સમજણ સ્પષ્ટ રહે, અને તે સહજપણે આગળ વધી શકે.\nઅમારા આશ્ચર્ય વચ્ચે એમણે અમને ખૂબ અભિનંદન આપ્યાં અને કહ્યું કે ભારતમાં અને ખાસ કરીને ગુજરાતમાં માબાપને પોતાના બાળકને માતૃભાષા છોડી બીજી ભાષામાં ભણાવવાની ઘેલછા છે. પોતે ઘણા દેશોમાં ફર્યાં છે, પણ આવી ઘેલછા તેમણે અહીં જ જોઈ. તેમણે ત્યારે જે કહ્યું તે બરોબર યાદ છે : ‘ગુજરાતી માધ્યમમાં ભણતું તમારું બાળક અંગ્રેજી માધ્યમમાં ભણતા બાળક કરતાં જ્યારે અભ્યાસ પૂરો કરશે ત્યારે ક્યાંય આગળ હશે.’ અમે તો ખરેખર મીઠાં ફળ ચાખ્યાં. પણ દુ:ખદ વાત એ છે કે અંગ્રેજી માધ્યમમાં બાળકને શિક્ષણ દેવાની વાતે એટલું તો જોર પકડ્યું છે કે અંગ્રેજી ન જાણતાં માબાપ પણ બાળકને અંગ્રેજી માધ્યમમાં ધકેલે છે અને આપણે આપણી માતૃભાષાથી દૂર, વધુ ને વધુ દૂર જતા જઈએ છીએ. તેનાથી વિખૂટા પડવા માંડ્યા છીએ.\nઅંગ્રેજી આંતરરાષ્ટ્રીય ભાષા છે. ભૌતિક અને બૌદ્ધિક વિકાસ માટે તેની જરૂર છે, એની ના જ નથી, પણ એ જેટલું જરૂરનું છે તેથીય વધુ તાતી જરૂર આપણા ‘ગુજરાતી’ને મહત્વ આપવાની છે. માને મૂકીને માસીને થોડી પૂજાય ? પણ આપણી માનસિકતા જ આ પ્રકારની થઈ ગઈ છે. માતૃભાષા, માતા અને માતૃભૂમિનું પ્રદાન વ્યક્તિના જીવનમાં ખૂબ જ મહત્વનું છે. ઊલટાક્રમમાં લઈએ તો માતૃભૂમિ દ્વારા આપણે આપણી ઓળખને જાળવી રાખીએ છીએ. માના ધાવણ અને માવજતથી કલેવર ઘડાય છે, મમતાના – સમજણના પાઠ મળે છે. અને માતૃભાષા (એટલે કે આપણે માટે તો ગુજરાતી જ ને !) આપણને આપણા ઘર અને આપણા સમાજ સાથે જોડાયેલા રાખે છે. માતૃભાષા એટલે કે ગુજરાતીને જો ઉવેખશું તો ઘરમાં પણ પરદેશી બની જઈશું. ગુજરાતી ભાષાને લીધે જે સંસ્કાર-આદર્શનાં બીજ બાળપણથી રોપાય અને પછી વૃક્ષ બનીને ફાલે અને મીઠાં ફળો આપણે ચાખીએ અને બીજાને, પછીની પેઢીને પણ આપીએ, તેનું વર્ણન શબ્દાતીત છે.\nગુજરાતી સાહિત્ય ખેડાયેલું સાહિત્ય છે. નરસિંહ-મીરાં-અખો-ભોજો-દયારામ-નર્મદ-ક.દ.ડા થી માંડીને ઝવેરચંદ મેઘાણી, ર. વ. દેસાઈ, ઈશ્વર પેટલીકર, ચુનીલાલ મડિયા, સ્નેહરશ્મિ, ઉમાશંકરભાઈ વગેરેએ ગુજરાતના મધુર ગૃહસંસાર, ધર્મ, આદર્શો, સંસ્કારની મોકળે મને લહાણી કરી છે, અને આપણને સંસ્કારસમૃદ્ધ બનાવ્યા છે. આ તો થોડાં જ નામો લખ્યાં છે. ગુજરાતી ભાષાએ આપણા મન અને હૃદયને વિશાળ બનાવ્યાં છે. તેથી જ આ ભાષાને વરેલા આપણે સૌએ જુદા જુદા પ્રાંતમાંથી, પરદેશથી આવેલા સૌને આપણા પોતીકા એટલી હદે બનાવ્યા છે કે તેઓ અહીં જ પોતાનું ઘર બનાવી વસી જાય છે. આવનારને ‘આવો’નો મીઠો આવકાર, અને જનારને ‘આવજો’ કહી વિદાય આપતા પાછા આવવાનું ઈજન ગુજરાતી ભાષા જ આપી શકે. એને બદલે ‘હાય’ અને ‘બાય’ આપણે અપનાવી લીધાં છે. પણ એ કોણ જાણે ‘આવો’ ‘આવજો’ જેવું સહજ નથી લાગતું.\nઆવું જ ચાલ્યા કરે તો ગુજરાતી ભાષાના ભવિષ્ય વિશે વિચારતાં થથરી જવાય. અંગ્રેજી ભાષા પ્રત્યે માબાપનું વળગણ એટલું વધી ગયું છે કે ઘરમાં પણ અંગ્રેજીમાં વાતચીત કરવાનો આગ્રહ રખાય છે. અધકચરું ગુજરાતી-અંગ્રેજી બોલતાં બાળકો આપણને ઊંચા લાગે છે. ગુજરાતી ભાષાના માધ્યમવાળી શાળામાં બાળક ભણે છે કહેતાં તો માબાપ જાણે કોચલું વળી જાય છે. એટલી બધી લઘુતાગ્રંથિથી આપણે પીડાતા થઈ ગયા છીએ. ‘वसुधैव कुटुम्बकम’ ને આપણે અંગ્રેજી ભાષામાં રૂપકડું નામ આપ્યું છે : ‘Globalization’. આપણા બૌદ્ધિક, ભૌતિક વિકાસ માટે આ ખૂબ જરૂરી પણ છે, પણ આપણે સૌ તો એ વિકાસની પાછળ એટલા ગાંડા બની ગયા છીએ કે ‘અંગ્રેજી…. માત્ર અંગ્રેજી’ની માળા જપતા થઈ ગયા છીએ. આમ જ થશે, અને ચાલતું રહેશે, તો ગુજરાતી પણ સંસ્કૃતની જેમ જ મૃત ભાષા બની જશે.\nહમણાં જ શ્રી રમેશભાઈ સંઘવી સંપાદિત ‘અમી ઝરણાં’ નામનું પુસ્તક વાંચતી હતી. ગાગરમાં એમણે સાગર સમાવ્યો છે. તેમાં ઉદયન ઠક્કરની કાવ્યપંક્તિઓ ‘એક જાહેરાત’ વાંચી. મનમાં રમ્યા જ કરે છે. એ પંક્તિઓ ટાંકવાની લાલચ રોકી શકાતી નથી. એમની ક્ષમાયાચના સાથે એ ટાંકવાની તક લઉં છું :\n‘ગુમાઈ છે, ગુમાઈ છે, ગુમાઈ છે,\nકૉન્વેન્ટ સ્કૂલના કંપાઉન્ડમાંથી,\nકોઈ એક ક્ષણે ગુજરાતી,\nલખતી વાંચતી એક પેઢી,\nનિશાની છે, ‘કાનુડાએ કોની મટૂકી ફોડી ?’\nતો કહેશે, ‘જેક ઍન્ડ જીલની’\nગોતીને પાછી લાવનાર માટે\nકોઈ ઈનામ નથી\nકારણ કે એ હંમેશ માટે ગુમાઈ ચૂકી છે.’\nભાષાને સંસ્કૃતિ-સંસ્કાર-સમર્પણ-મમતાનું ભાથું બંધાવનાર, માતા માનનારા દરેક માટે આ આંખ ઉઘાડનાર છે. અત્યારે ગુજરાતી માટે જે પરિસ્થિતિ છે તેનું એમણે કરવું જોઈએ તેવું સચોટ વર્ણન કર્યું છે. ગુજરાતી ભાષા મૃત:પાય ન બની જાય તે માટે ભેખ લેનારાની સંખ્યા પણ ઓછી નથી. ફાધર વાલેસ અહીં રહ્યા ત્યાં સુધી ગુજરાતી ન હોવા છતાં પણ પૂરા ગુજરાતી બન્યા. ગુજરાતી ભાષામાં, ગુજરાતની સંસ્કૃતિ-સંસ્કારને પૂરેપૂરાં ઉતાર્યાં. ગુજરાતી ભાષાનું ભવિષ્ય ઊજળું રહે તે માટે શ્રી મહેન્દ્રભાઈ મેઘાણી જે પ્રયાસો ‘અર્ધી સદીની વાચનયાત્રા’ દ્વારા કરે છે તે સરાહનીય અને વંદનીય છે. મહેન્દ્રભાઈ સાથે શ્રી રમેશભાઈ સંઘવી પણ જોડાયા છે. જો હાથમાં આવે અને નજર ફેરવવાની તસ્દી લઈએ તો ગુજરાતી સાહિત્યમાંથી મંથન કરીને તારવેલા નવનીત પર આપણે જરૂર ઓવારી જઈએ, એના મીઠા આસ્વાદને મન ભરીને મમળાવીએ. અને કહીએ કે આપણું ગુજરાત પણ કંઈ કમ નથી. પૂ. મોરારિબાપુ અને શ્રી રમેશભાઈ ઓઝા એવી વિરલ વ્યક્તિઓ છે કે જેમણે ધર્મને સરળ રીતે જનતા સુધી પહોંચાડવા ગુજરાતના સુપ્રસિદ્ધ કવિઓનાં કાવ્યો, શેર-શાયરીઓનો ઉપયોગ કર્યો છે, અને ગુજરાતીમાં રસ લેતા કરવા માટે પોતાનો અમૂલ્ય સમય ફાળવ્યો છે. આપણું સદભાગ્ય છે કે શ્રી નારાયણભાઈ દેસાઈ જેવા સમર્થ સાહિત્ય સ્વામી પણ આપણી ગુજરાતી ભવિષ્યમાં ખોવાઈ ન જાય તે માટે પુષ્કળ પ્રયાસો કરે છે. કોનાં નામ ગણાવીએ – કોનાં કોરાણે મૂકીએ ? એટલી સંખ્યામાં આપણા સાહિત્યકારો ગુજરાતી ભાષાની ગરિમાને ગુંજતી રાખવાના પ્રયાસોમાં છે.\nપણ ગુજરાતી ભાષાનું ભવિષ્ય ઉજ્જવળ રાખવું હોય તો સહુથી સંનિષ્ઠ પ્રયાસો ઘર અને શાળામાંથી થવા જોઈએ. અંગ્રેજી માધ્યમમાં બાળક ભણે ભલે, પણ ગુજરાતી ભાષામાં સરસ મજાનાં જોડકણાં, સરસ વાર્તાઓ – બકોર પટેલની બાલવાર્તાઓ, ગીજુભાઈ બધેકાની બાળવાર્તાઓ, રમણલાલ સોનીની કલ્પનાસભર બાળવાર્તાઓ અને બાળગીતોથી માબાપ બંને થોડો સમય કાઢીને બાળકોને પણ પરિચિત કેમ ન કરાવે ? સ્નો-વ્હાઈટની વાર્તા માટે બરફના પ્રદેશમાં જવું પડે, જે આપણે માટે અપરિચિત માહોલ છે. ‘ગોળ કેરી ભીતલડી, શેરડી કેરા સાંઠા, ટોપરડે તો છાપરી છાઈ, બચ્ચાં બારણાં ઉઘાડો’ આપણો પરિચિત માહોલ, પરિચિત શબ્દો, બાળકોને જરૂર વધુ ગમે જ. આપણામાંથી જે મળતું હોય તેનાથી બાળકોને પરિચિત કરશું તો ગુજરાતી પણ તેમને ગમશે, એ માટેની તેમની વાંચનભૂખ પણ ઊઘડશે અને નવું શોધવાની અને વાંચવાની ઝંખના જાગશે. એક વાત આપણી ગુજરાતી પ્રજા માટે કહેવાય છે, ‘જ્યાં જ્યાં વસે ગુજરાતી, ત્યાં સદાકાળ ગુજરાત.’ પ્રીતિ સેનગુપ્તા કે પન્નાનાયક અમેરિકન સિટિઝન હોવા છતાં ગુજરાતીને ભૂલ્યાં નથી અને પ્રવાસવર્ણનો દ્વારા અને કાવ્યો દ્વારા સમૃદ્ધ નજરાણાં ધરે જાય છે. એ ગુજરાતી ભાષા માટે ઓછા ગૌરવની વાત નથી.\nગુજરાતી ભાષાની સમૃદ્ધિનો, અસ્મિતાનો બાળકોને ખ્યાલ આવે એટલા માટે અંગ્રેજી માધ્યમ હોય કે ગુજરાતી માધ્યમ, બંનેમાં ઈતિહાસ-ભૂગોળ જેવા વિષયો ગુજરાતીમાં શીખવવા જોઈએ અને તે પણ સરળ અને રોચક રીતે, તો બાળકોને ઈતિહાસ, ભૂગોળમાં જરૂર રસ પડે જ, અને જે તે વિષયો વિશે તે વધુ વાંચવા પ્રેરાય અને ગુજરાતી ભાષાને તે વધુ આત્મસાત કરે. ભાષા જ વ્યક્તિનું ઘડતર કરે છે. હમણાં હમણાં આપણે ત્યાં I.Q. આઈ ક્યુ અને E.Q. બે શબ્દોની બોલબાલા છે. I.Q. એટલે બુદ્ધિ ક્ષમતા તો અંગ્રેજી કે ગુજરાતી કોઈની પણ તેની બુદ્ધિમત્તા પર આધાર રાખે છે. પણ E.Q. એટલે કે સંવેદનશીલતાનું શું ? મારા મતે સંવેદનશીલતા આપણે માટે જરૂરી છે, અને તે આપણી ગુજરાતી ભાષા દ્વારા જ મળે છે. બાળપણની વાત કરીએ તો બાળક જ્યારે ‘બા મને ચપટી વગાડતાં આવડી ગઈ’ કે ‘પેલાં પંખીને જોઈ મને થાય….’ ગાય તો મા સાથે કે પંખી સાથે તે પૂરું ઓતપ્રોત થઈ જાય છે, અને બાળપણનો આનંદ સહજ તેને મળી રહે છે. યૌવનનો ઉલ્લાસ, રોમાંચ ‘તારી આંખનો અફીણી’ કે ‘સાંવરિયો રે મારો સાંવરિયો, હું ખોબો માંગુ ને દઈ દે દરિયો’ જેવાં ગીતો વડે જ અનુભવાય. અને પ્રૌઢાવસ્થાની ધીરગંભીરતાને ‘હિમાલયનો પ્રવાસ’, ‘ધરતીની આરતી’ જેવા માહિતીસભર પુસ્તકો જ ધરવી શકે. વૃદ્ધાવસ્થાને ઉંબરે પગ મૂકેલી માતા અને રજાઓ દરમિયાન પુત્ર-પુત્રીઓ આવ્યાં, તેમને વળાવીને પગથિયે બેસી ગયેલી માતાનું હૃદયસ્પર્શી વર્ણન ‘વળાવી બા આવી’ જેવાં કાવ્યોમાં જ મળે. અંગ્રેજી સાહિત્યમાં આ બધું છે જ, પણ આપણી ભાષા સાથેની આપણી આત્મીયતાને કારણે આપણે જુદા જુદા વખતની સંવેદનશીલતાને વધુ સારી રીતે અનુભવી શકીએ છીએ.\nમાતૃભાષા જ સંબંધોને આગવાં નામ આપે છે. મામા-મામી-કાકા-ફોઈ-ફુવા-ભાણેજ-ભત્રીજા, નણંદ-ભોજાઈ અને બીજાં અનેક નામ સંબંધોને અપાયાં છે. અને આ નામકરણને કારણે જ સંબંધો વધુ વ્હાલપભર્યા બન્યા છે. સંબંધોની મીઠાશ કેમ ગુમાવાય ? સંસ્કૃત છોડીને ઘણું ગુમાવ્યું છે. એ ભાષાના સુભાષિતોએ આપણને ઘણું આપ્યું છે. આપણી ગુજરાતી પણ આપણને સતત આપ્યે જ રાખે છે. ગુજરાતનું વાતાવરણ, ગુજરાતનું ગૌરવ ગુજરાતીને લીધે છે. ગુજરાતી છે તો ગરબે ઘુમાય છે, ગીતો ગુંજાય છે, લોકસંગીત-લોકગીતોની-લોકવાર્તાઓની લહાણી થાય છે. ગરબામાં પણ હીંચ-હુડો-ઘોડો જેવા પ્રયોગો થાય છે. રવીન્દ્રનાથ ટાગોર આપણી ગરબે ઘૂમતી ગુજરાતણોને જોઈ ઘેલા બન્યા હતાં. ગુજરાતીઓનો સ્વભાવ ગાજવાનો નથી તેથી આપણે આપણી ભાષાને ગજવી નથી. ઘણી વખત ગુજરાતી કુટુંબોની વાતોને વર્ણવતી ટીવી સિરિયલ જોઉં છું ત્યારે આપણી ગુજરાતી જાત માટે ગુસ્સો આવે છે. ઝઘડાઓ-કાવાદાવા, પ્રેમની વિકૃત રજૂઆત, પંચાત એ જાણે ગુજરાતી પ્રજાની ખાસિયત હોય તેવી રજૂઆત ટી.વી. પર થતી હોય છતાં આપણા પેટનું પાણીયે ન હલે ? અમારી ભાષામાં કાકમંજરી છે, મુંજાલ-મીનળદેવી છે, કોકિલા છે, રુદ્રદત છે, રંજન છે, ચંદા છે, અમારી ગુજરાતી ખમીરવંતી છે, એનો અહેસાસ થોડે ઘણે અંશે પણ પ્રસાર માધ્યમો અને પ્રચાર માધ્યમોને આપણે કરાવી શકીએ તો આવી વાહિયાત સીરિયલો બંધ થાય. ગુજરાતી ભાષાનું ગૌરવ અને તેની નમણાશ સહુને જાણવા અને માણવા મળે. જે તે સમયના સાંપ્રત સમાજનું આબેહૂબ વર્ણન એ તો ભાષા અને સમાજદર્શન પરની લેખકની અજબ પકડ બતાવે છે.\nઆપણી ભાષા જો નબળી પડશે, તો આપણે જ ગુમાવવાનું રહેશે. આ માટે, નાનાં-મોટાં, યુવાન-વૃદ્ધ, સ્ત્રી-પુરુષ, ગરીબ-તવંગર સહુ કોઈએ આપણી ગુજરાતી માટે, તેના અસ્તિત્વ માટે ઝઝૂમવાનું રહેશે. અને નર્મદના શબ્દોમાં જ કહું તો ‘સહુ ચલો જીતવા જંગ, બ્યુગલો વાગે, યાહોમ કરીને પડો ફતેહ છે આગે’ – આપણી ગુજરાતીનું ભવિષ્ય ઊજળું જ રહેશે અને તેના થકી આપણે ઊજળા જ રહીશું. સમાપન કરું છું, ત્યારે ગાંધીજીએ બીજા સંદર્ભમાં કહેલાં વાક્યો યાદ આવે છે. કેટલું જોમ-કૌવત છે એ વાક્યોમાં ? ‘દેશ-વિદેશની સંસ્કૃતિના વાયરા શક્ય એટલી મુક્ત રીતે મારા ઘરમાં વહે એવી મારી પણ ઈચ્છા છે પણ તેના કારણે મારા પગ મારી ભૂમિમાંથી ઊંચકાઈ જાય અને હું દૂર ફંગોળાઈ જાઉં, એની સામે મારો સખત વિરોધ છે, એ હું હરગીજ સહન ન કરું.’\nઆપણી ગુજરાતીને સમૃદ્ધ-જીવંત રાખવા માટે આપણે પણ એવું જ કંઈક નક્કી કરીએ. બધી સંસ્કૃતિ બધી ભાષાઓ માટે ગુજરાતનાં બારણાં હંમેશાં ખુલ્લાં છે પણ અમારી ગુજરાતીને ભોગે તો હરગીજ નહીં.\nURL to article: http://archive.readgujarati.in/sahitya2/2010/01/04/gujarati-bhasha/


Trapped in the vicious cycle of interest betrayed byaclose friend of Ahmedabad | અમદાવાદના ગાઢ મિત્રે દગો આપતાં વ્યાજનાં વિષચક્રમાં ફસાયેલા આધેડે ગાંધીનગરની સાબરમતી નદીમાં મોતની છલાંગ લગાવી - Divya Bhaskar\nTrapped In The Vicious Cycle Of Interest Betrayed By A Close Friend Of Ahmedabad\nગદ્દાર મિત્રના કારણે આત્મહત્યા:અમદાવાદના ગાઢ મિત્રે દગો આપતાં વ્યાજનાં વિષચક્રમાં ફસાયેલા આધેડે ગાંધીનગરની સાબરમતી નદીમાં મોતની છલાંગ લગાવી\nમૃતક મહેશભાઈ ડાંગીની ફાઇલ તસવીર\nમિત્ર થકી વ્યાજના રૂપિયા-મૂડી ચૂકવી દીધી હોવા છતાં વ્યાજખોરો ત્રાસ આપતાં હતાં\nકોઈ રૂપિયા આપ્યા નહીં હોવાનો ખાસ મિત્રએ નનૈયો ભણતાં બીજા મિત્રને આઘાત લાગ્યો\nસુસાઇડ નોટનો ફોટો પાડી ફોન લોકરમાં મૂકી આધેડે જળ સમાધિ લઈ લીધી\nઅમદાવાદ એરપોર્ટ પર સાથે નોકરી કરતાં ખાસ મિત્રએ ગદ્દારી કરી વ્યાજના રૂપિયા ન ચૂકવતાં વ્યાજનાં વિષ ચક્રમાં ફસાયેલા આધેડે આત્મહત્યા કરી છે. આધેડે સ્યુસાઇડ નોટ લખીને સોમવારે ગાંધીનગરની સાબરમતી નદીમાં મોતની છલાંગ લગાવી મોત વ્હાલું કરી લીધું છે. ખાસ મિત્રની ગદ્દારીથી આઘાતમાં સરી પડેલા બીજા મિત્રએ આપઘાત કરી લેતાં પરિવારજનો પર આભ તૂટી પડ્યું છે. ત્યારે મૃતકના પુત્રએ વ્યાજખોરોને કડકમાં કડક સજા અપાવવા માટે ગાંધીનગર પોલીસની મદદ માંગી છે.\nનોકરી દરમિયાન સહકર્મી સાથે ગાઢ મિત્રતા થઇ\nઅમદાવાદના કોતરપુર નંદીપાર્ક સોસાયટીમાં રહેતાં 45 વર્ષીય મહેશભાઈ માનસિંગ ડાંગીનાં પરિવારમાં પત્ની ભાવનાબેન, પુત્ર રૂપેશ, જયન તેમજ દીકરી અંજલિ છે. જેમનો પરણિત પુત્ર રૂપેશ ટોલટેક્ષ પર નોકરી કરે છે. જ્યારે મહેશભાઈ ત્રણ વર્ષ અગાઉ અમદાવાદ એરપોર્ટ પર લોડર તરીકે નોકરી કરતાં હતાં. આ દરમિયાન સહ કર્મચારી સંજય રોહિતભાઈ છારા સાથે ગાઢ મિત્રતા બંધાઈ ગઈ હતી. પરિવારનું ગુજરાન ચલાવવા માટે મહેશભાઈ ને રૂપિયાની જરૂરિયાત ઊભી થતાં ખાસ મિત્ર સંજયને વાત કરી હતી. આથી સંજયે તેની સાળી કવિતા (રહે. સંતોષીનગર, કુબેરનગર) ને કહીને મૂકેશભાઈને રૂ. 70 હજાર ટુકડે ટુકડે વ્યાજે અપાવ્યા હતા. જેમાં સાક્ષી તરીકે સંજય પોતે રહ્યો હતો.\nતમામ રૂપિયા પરત ચૂકવી દીધા હતા\nમહેશભાઈ દર મહિને વ્યાજની રકમ કવિતા સુધી પહોંચતી કરવા માટે તેના જીજાજી સંજય છારાને આપતાં રહેતા હતા. બાદમાં આઈડીએફસી બેંકમાંથી લોન લઈને તમામ રૂપિયા સંજયને ચૂકવી દીધા હતા. આ રૂપિયા સંજયે વાપરી નાખી પોતાની સાળી કવિતાને આપ્યા ન હતા. આથી કવિતા અને તેનો દીકરો ઉર્વીશ વારંવાર વ્યાજનાં રૂપિયાની ઉઘરાણી કરતા રહેતા હતા. જે પૈસા બાબતે પૂછતાં સંજયે પણ કોઈ રૂપિયા મને આપ્યા નથી તેવું કહી હાથ અધ્ધર કરી લીધા હતા.\nમિત્રએ ગદ્દારી કરતાં મહેશભાઈ આઘાતમાં સરી પડ્યા\nખાસ મિત્ર પર આંધળો વિશ્વાસ મૂકીને વ્યા -મૂડીની રકમ આપે રાખી તેણે જ ગદ્દારી કરી દગો આપતાં મહેશભાઈ આઘાતમાં સરી પડ્યા હતા. બીજી તરફ કવિતા રૂપિયા બાબતે જબરજસ્તી ઘરે આવીને બે કોરા ચેક, આધાર કાર્ડ, પાસપોર્ટ ફોટા લઈને પ્રોમેંસરી નોટ લખાવી ગઈ હતી. આમ 21મી ડિસેમ્બર 2020થી મૂકેશભાઈ રેગ્યુલર કવિતાને વ્યાજ ચુકવતા હતા. તેમ છતાં તેનો પુત્ર ઉર્વીશ દસ માણસો સાથે એક દિવસ ઘરે ગયો હતો.\nસુસાઇડ નોટ લખી ઘરેથી નીકળી ગયા\nપરિવારજનો ઘરે હાજર હોવાથી મહેશભાઈ તેને બહાર મળ્યા હતા. ત્યારે ઉર્વીશે કહેલું કે, મને વિશ્વાસ નથી એટલે રૂપિયા માટે ફરી લખાણ કરવું પડશે. જી વોર્ડ ખાતે ભુપેન્દ્રભાઈ નોટરી કરે છે જઈને સહી કરી આવજો તેવી ધાક ધમકી આપી હતી. આખરે મિત્રની દગાખોરી અને વ્યાજખોરોનાં ત્રાસથી મહેશભાઈ હારી ગયા હતા અને આપઘાત કરવાનો નિર્ધાર કરી ચૂક્યા હતા. 22મી નવેમ્બરનાં રોજ સુસાઇડ નોટમાં ઉક્ત બાબતોનો ઉલ્લેખ કરી ઘરેથી સવારે નીકળી ગયા હતા.\nઘરે પરત ન ફરતાં પરિવારજનોએ શોધખોળ કરી\nઆ પહેલા તેમણે સ્યુસાઇડ નોટનો ફોટો પાડી મોબાઇલ ફોન સ્વીચ ઓફ કરીને ઘરના લોકરમાં મૂકી દીધો હતો. મોડી રાત સુધી મહેશભાઈ ઘરે પરત ન ફરતા તેમના પુત્ર રૂપેશ સહિતના સગાં વ્હાલાએ શોધખોળ આદરી હતી. ઘણા ફોન કર્યા પણ તેમનો ફોન સતત બંધ આવતો હતો. આખરે થાકીને રૂપેશે ઓળખીતા પોલીસ વાળા ભાઇને પિતા ગુમ થયાની વાત કરી ગુમ થયાની ફરિયાદ માટેની સલાહ લીધી હતી. જેમની સલાહ મુજબ રૂપેશે 23મી નવેમ્બરે લોકર ખોલ્યું હતું. જ્યાં પિતાનો મોબાઇલ પડ્યો જોઈ આશ્ચર્યચકિત થઈ ગયો હતો.\nબાદમાં તેણે ફોન સ્વીચ ઓન કરીને છેલ્લે કોની કોની સાથે પિતાએ વાત કરેલી તે જોયું હતું. જેમાં વ્યાજખોર ઉર્વીશ છારા, આઈડીએફસી બેંક તેમજ તેની બહેન અંજલિ સાથે વાત થઇ હોવાનું જાણવા મળ્યું હતું. તે પછી ફોનની ગેલેરી ખોલતાં જ પિતાએ લખેલી સુસાઇડ મળી આવી હતી. આથી સ્થિતિ પારખી ગયેલા રૂપેશ સગાને લઇને સરદાર નગર પોલીસ મથકે પહોંચ્યો હતો. એજ સમયે ઉર્વીશનો વ્યાજ માટે ફોન આવ્યો હતો. જેની સાથે રૂપેશે પિતા બાબતે પૂછપરછ કરી હતી, પરંતુ તેણે ફોન મૂકી દીધો હતો. જ્યાં જાણવા જોગ ફરિયાદ નોંધાવી બધા મહેશભાઇ ને શોધવા નીકળી પડ્યા હતા.\nઆ દરમિયાન રૂપેશને રસ્તામાં તેનો મિત્ર રવિ જે પણ ટોલ ટેક્ષ પર નોકરી કરે છે એ મળ્યો હતો. જેણે કહેલું કે, તારા પિતાને ગઈકાલે અગિયાર વાગ્યા પછી ભાટ ટોલ ટેક્ષ તરફ જતા જોયા હતા. આથી રૂપેશ ટોલ ટેક્ષના મેનેજરને મળ્યો હતો અને તેના કાકા જગદીશભાઈ સીસીટીવી કેમેરા જોવા બેસી ગયા હતા. રૂપેશ પિતાને શોધવા માટે સાબરમતી બ્રિજ પર પહોંચ્યો હતો. જ્યાંથી તેણે નદીમાં આમતેમ નજર ફેરવવાની શરૂઆત કરતાં જ કિનારે લાશ તરતી જોઈને સમસમી ગયો હતો. ત્યારે નદીથી નીચે ઊતરવાનો રસ્તો નહીં મળતા અન્ય લોકોની મદદ મેળવી તે લાશ પાસે પહોંચ્યો હતો. ત્યારે હાથનું કડુ અને કપડાં પરથી તેણે પોતાના પિતાને ઓળખી લીધા હતા.\nઈન્ફોસિટી પોલીસે કાર્યવાહી હાથ ધરી\nબાદમાં પરિવારજનો પણ સ્થળ પર આવી પહોંચ્યા હતા. આ અંગે કંટ્રોલ રૂમમાં ફોન કરતાં અડાલજ પોલીસ પહોંચી હતી. પરંતુ પોતાની હદ આવતી ન હોવાથી ત્યાંથી રવાના થઇ ગઈ હતી. ત્યારપછી ઈન્ફોસિટી પોલીસ પહોંચી હતી અને મૃતકનું પોસ્ટમોર્ટમ કરાવી મહેશભાઈ ની લાશ પરિવારજનોને સોંપી તેમનો મોબાઈલ ફોન કબ્જે લઈ બે દિવસ પછી પોલીસ ઘરે આવશે તેમ કહી નીકળી ગઈ હતી. ત્યારે પિતાને આપઘાત કરવા માટે મજબૂર કરનાર સંજય છારા તેની સાળી કવિતા અને કવિતાનો પુત્ર ઉર્વીશ વિરુદ્ધ કાનૂની કાર્યવાહી કરવા માટે રૂપેશ હાલમાં તૈયારીઓ કરી રહ્યો છે.\nઆપઘાત કરનાર મહેશભાઈ અગાઉથી જાણતા હતા કે, નદીમાં પડશે તો સ્યુસાઇડ નોટ પાણીમાં પલળીને ફોગાઇ જશે. એટલે અગાઉથી જ તેનો ફોટો પાડીને મોબાઇલ ફોન ઘરે લોકરમાં સ્વીચ ઓફ કરીને મૂકી દીધો હતો. જે સુસાઇડ નોટ પોલીસને તેમના પેન્ટનાં ચોર ખિસ્સામાંથી મળી આવી છે.


#BengaloreMolestation: જવાબદાર કોણ? પુરૂષ, મહિલા કે સમાજ? | bangalore molestation case special story - Gujarati Oneindia\n| Published: Thursday, January 5, 2017, 17:19 [IST]\n31 ડિસેમ્બરની રાતે બેંગ્લુરુના પોશ વિસ્તારોમાં મહિલાઓની છેડતીના અનેક કિસ્સાઓ સામે આવતા ફરી એક વાર સમાજમાં મહિલાઓ અને યુવતીઓની સુરક્ષા પર સવાલ ઊભો થયો છે. છેલ્લા થોડા દિવસથી સોશિયલ મીડિયા પર આ જ કિસ્સો ચર્ચાય છે. ક્યાંક યુવતીઓને તેમના પહેરવેશ બદલ તો ક્યાંક પુરૂષોને અને સમાજને દોષ આપવામાં આવી રહ્યો છે. એવામાં સપા નેતા અબુ આઝમી અને કર્ણાટકના ગૃહમંત્રી જી.પરમેશ્વરાએ પોતાના નિવેદનોમાં આ માટે મહિલાઓ અને યુવતીઓના પહેરવેશને દોષ આપ્યો છે.\nઆ કિસ્સા અંગે લોકોનો મત અલગ-અલગ હોઇ શકે, પરંતુ કોઇ પણ કારણ કે દલીલ પુરૂષોને મહિલાઓની ખુલેઆમ છેડતી કરવાની છૂટ નથી આપતું. બેંગ્લુરુ જેવા શહેરના પોશ વિસ્તારોમાં 1500 જેટલા પોલીસ કર્મચારીઓ ખડેપગે હાજર હોવા છતાં પણ જો આવી ઘટનાઓ બનતી હોય, તો ચોક્કસ જ સમાજે સાબદા થઇ જવાની જરૂર છે. આ ઘટના માત્ર મુંબઇ, દિલ્હી કે બેંગ્લુરુ નહીં, પરંતુ સમગ્ર દેશ માટે જોખમરૂપ કહી શકાય.\nમહિલાઓ જ દોષી કેમ?\nઆ ઘટના બાદ કેટલાક નેતાઓ દ્વારા એક જ સૂરે સ્ત્રીઓ અને તેમના પહેરવેશને દોષ આપ્યો છે. સમાજનો મોટો વર્ગ આવી ઘટનાઓમાં ગુનેગાર સ્ત્રીને અને તેના પશ્ચિમી પોશાકને માને છે. તેમના મતે આવી ઘટનાઓ ત્યારે જ બને છે, જ્યારે યુવતી કે મહિલા પોતે પોતાની પહેરવેશ અને સુરક્ષા અંગે પુરતી જાગૃત નથી હોતી. જાણે-અજાણ્યે આવા લોકો પીડિત યુવતીને સહાનુભૂતિ આપવાના સ્થાને તેને જ દોષીત ગણતા હોય છે. એમાં પણ બેંગ્લુરુ છેડછાડ મુદ્દે જ્યારે રાજ્યના ગૃહમંત્રી આવું નિવેદન કરે તે શરમજનક બાબત ગણાય. આવી ઘટનાઓ અંગે લોકોનો મત જુદો-જુદો હોઇ શકે છે, પરંતુ જવાબદાર હોદ્દે બેઠેલા વ્યક્તિનું પહેલું કામ દોષિતને પકડવાનું હોય છે. નહીં કે મહિલાનો દોષ નીકાળવાનું. મહિલાઓને દોષ આપીને તેમને ચુપ કરવાથી આ ઘટનાઓ અટકવાની નથી, પરંતુ હજુ વધશે.\nમહિલાઓએ પણ સશક્ત થવાની જરૂર\nઆવી ઘટનાઓ ઘટે ત્યારે અને ત્યાર બાદ ખરી હિંમત મહિલાઓએ રાખવાની જરૂર હોય છે. આવા કિસ્સાઓમાં જોખમને અણસાર મળતા જ મહિલાઓ ક્યાં ડરીને સ્તબ્ધ થઇ જાય છે. પીડિત યુવતીઓ આવા કિસ્સાઓમાં ઘણીવાર પોતાને જ દોષ આપવા માંડે છે, પણ આવા મામલે હિંમત જાળવી રાખી લડત આપવાની જરૂર હોય છે. સમાજની રૂઢિવાદી ટિપ્પણીઓથી માંડીને આવા ઉપદ્રવી જીવોની દરેક ખોટી નજર સામે જ્યારે મહિલાઓ માથુ ઉંચકીને જવાબ આપતી થશે, ત્યારે જ આવી ઘટનાઓ કાબૂમાં આવશે. મોડર્ન વિચારો ધરાવતી અને મોડર્ન કપડા પહેરતી મહિલાઓ બોલવામાં પણ બિન્દાસ થવાની જરૂર છે, તેમની સાથે થતાં ખોટા વર્તનને ખચકાટ વિના વાચા આપવાની જરૂર છે. બેંગ્લુરુ છેડખાનીના મામલામાં ઘણા એવા કિસ્સાઓ બહાર આવ્યા છે, જ્યાં મહિલાઓએ પોલીસ સમક્ષ પોતાનું નિવેદન તો આપ્યું પરંતુ ફરિયાદ નોંધાવવાની ના પાડી હતી. મહિલાઓનો આ ગભરાટ જ હુમલાખોરોને વધુ પ્રોત્સાહન આપે છે.\nબદલાવ યુવકો માટે પણ જરૂરી\nશારીરિક છેડખાની કે બળાત્કાર જેવી ઘટનાઓમાં પીડિત યુવતી, તેના પહેરવેશ અને તેના ચરિત્ર પર સમાજ સૌથી પહેલા આંગળી ચીંધે છે. પીડિત યુવતી મોઢું છુપાવતી ફરે છે અને ગુનેગાર છાતી કાઢી ફરતો હોય છે. આવા કિસ્સાઓમાં થોડા સમય બાદ સમાજ અને પીડિતાનો પરિવાર પણ ઘણીવાર તેને પીછેહઠ કરવાનું કહેતો હોય છે. આ રીતે તેઓ અજાણતા જ ગુનેગારનો પક્ષ ખેંચે છે. જ્યારે કે સમાજે પીડિતાને લડત લડવા માટે પ્રોત્સાહન આપી ગુનેગારના હિંમત તોડવાની જરૂર હોય છે. સારા ચરિત્રની આદર્શ મહિલાઓના વાણી, વર્તન, પહેરવેશ વગેરે માટે અનેક નિયમો લોકોના મોઢે છે, પરંતુ એ જ નિયમો અને શિષ્ટાચાર પુરૂષો માટે પણ લાગુ પાડવાની જરૂર છે. જ્યારે કોઇ યુવક યુવતીને ખરાબ નજરે જુએ તો સમાજ તરત જ યુવતીના પહેરવેશ પર આંગળી ચીંધે છે, જ્યારે ખરેખર તે એ આંગળી ખોટી નજરે જોતા યુવક તરફ ચીંધાવી જોઇએ.\nસ્ત્રી સ્વાતંત્ર્ય અને સ્ત્રી સુરક્ષાની વાતો સમાજમાં માત્ર ચર્ચાનો મુદ્દો ન રહેવો જોઇએ, એના આધારે લોકોની વિચારસરણી અને વર્તનમાં પણ પરિવર્તન આવવું જરૂરી છે. અમિતાભ બચ્ચનની ફિલ્મ પિંકને ખૂબ વાહવાહી મળી હતી, તેમાં અમિતાભ બચ્ચને ખૂબ સરસ વાક્ય કહ્યું છે, સમાજમાં સ્ત્રીઓની આસપાસ આઝાદીનો ખોટો ભ્રમ ઊભો કરવામાં આવ્યો છે. જ્યારે કોઇ સ્ત્રી ખરેખર એ આઝાદીનો ઉપયોગ કરી સ્વાવલંબી જીવન જીવવા જાય ત્યારે સમાજ પહેલી તક મળતાં જ તેના ચરિત્ર પર આંગળી ચીંધે છે. સ્વાવલંબી સ્ત્રીઓ સમાજને અને ખાસ પુરૂષોને મૂંઝવણમાં મૂકે છે. આવી સ્ત્રીઓની હિંમતને દાદ આપવાની જગ્યાએ લોકો તેમના માટે ખોટા અભિપ્રાયો બાંધે છે અને જ્યારે તેની સાથે કોઇ ખોટો વ્યવહાર કરે કે તરત જ તેના ચરિત્ર પર પ્રશ્નાર્થ મુકાઇ જાય છે.\n'આજના જમાનામાં જ્યારે મહિલાઓની ડગલેને પગલે છેડતી થતી હોય ત્યારે તેણે પોતાની સુરક્ષા માટે વધુ સાવધ રહેવું જોઇએ. કહેવાય છે કે મહિલાઓએ સુરક્ષિત રહેવા માટે વિવિધ નિયમોનું પાલન કરવું જોઇએ. પરંતુ મહિલાઓએ જ શા માટે આ નિયમોનું પાલન કરવાની જરૂર ઊભી થઇ? શું આવો સમાજ મહિલાઓ માટે ખરેખર સુરક્ષિત કહી શકાય એવું વાતાવરણ ઊભુ કરવામાં ક્યારેય સફળ થશે? ક્યારેય એવું થશે ખરું કે પીડિત કે શોષિત મહિલાઓ નહીં, પરંતુ ગુનેગાર અને ગુનેગારને પોષતા સમાજની આંખમાં શરમ હોય?\nbangalore molestation society abu azmi police બેંગ્લોર છેડખાની સમાજ અબુ આઝમી\nWho is responsible for the cases such as Bangalore Molestation?


પહેલા ભાઈ ગુમાવ્યો હવે પિતા, રાજસ્થાન રોયલ્સ યુવાન બોલર ચેતન સાકરીયાની મદદ માટે આગળ આવ્યું. - Deshnews18\nHome गुजरात समाचार ભાવનગર જિલ્લાના સમાચાર પહેલા ભાઈ ગુમાવ્યો હવે પિતા, રાજસ્થાન રોયલ્સ યુવાન બોલર ચેતન સાકરીયાની મદદ...\nगुजरात समाचारભાવનગર જિલ્લાના સમાચાર\nપહેલા ભાઈ ગુમાવ્યો હવે પિતા, રાજસ્થાન રોયલ્સ યુવાન બોલર ચેતન સાકરીયાની મદદ માટે આગળ આવ્યું.\nકોરોનાવાયરસને કારણે આઈપીએલની 14 મી સીઝન મોકૂફ રાખવામાં આવી છે. મોટાભાગના ખેલાડીઓ ઘરે પહોંચી ગયા છે. દરમિયાન સમાચાર આવ્યા કે રાજસ્થાનના યુવા ઝડપી બોલર ચેતન સાકરીયા (ચેતન સાકરીયા) ના પિતા કોવિડ 19 ના અવસાન થયું છે. રવિવારે સાકરીયાએ તેના પિતાને ગુમાવ્યા હતા.આઈપીએલ મુલતવી રાખ્યા પછી, સકરીયાનો મોટાભાગનો સમય હોસ્પિટલમાં પસાર થયો. તે આઈપીએલમાંથી મળેલી કમાણીથી તેના પિતાને શ્રેષ્ઠ સારવાર મળે તે માટે પ્રયાસ કરી રહ્યો હતો. રાજસ્થાન રોયલ્સ આ મુશ્કેલ સમયગાળામાં આ યુવાન બોલરની મદદ માટે આવ્યો હતો અને તેણે સાકરીયાને તમામ શક્ય ટેકો આપવાનું વચન આપ્યું હતું. ફ્રેન્ચાઇઝીએ કહ્યું કે અમે ચેતન સાકરીયાના સંપર્કમાં છીએ અને આ મુશ્કેલ સમયમાં તેમને અને તેના પરિવારને તમામ શક્ય મદદ કરવામાં આવશે.\nઆઈપીએલની આ સીઝનમાં7વિકેટ લેનાર સાકરીયાએ પણ આ વર્ષે જાન્યુઆરીમાં તેના ભાઈને ગુમાવ્યો હતો. તે સૈયદ મુસ્તાક અલી ટ્રોફીમાં રમી રહ્યો હતો, જ્યારે તેના ભાઈએ દુનિયાને અલવિદા કહ્યું. ગયા અઠવાડિયે ભારતીય મહિલા ક્રિકેટર વેદ કૃષ્ણમૂર્તિએ કોવિડ 19 ના કારણે તેની બહેન ગુમાવી દીધી હતી. એપ્રિલ મહિનાની શરૂઆતમાં, તે વાયરસને કારણે તેની માતાને પણ ગુમાવી ગયો હતો.\nઆઈપીએલ મેળવીને પિતાને વધુ સારી સારવાર આપવાની ઇચ્છા છે\nઉભરતા બોલરે થોડા દિવસો પહેલા કહ્યું હતું કે તે આઈપીએલની આ સીઝનથી તેના પિતાની સારી સારવાર માટે તેમની આખી કમાણીનું રોકાણ કરશે. તેણે કહ્યું કે તે ભાગ્યશાળી છે કે રાજસ્થાન રોયલ્સે તેને થોડા દિવસો પહેલા પૈસા આપ્યા હતા.\nPrevious articleરોગપ્રતિકારક શક્તિ વધારવાની સાથે સફરજનનો રસ લીવર સ્વાસ્થ્યનું પણ ધ્યાન રાખશે, જાણો તેના ફાયદાઓ\nNext articleઅજમાનું પાણી :શરીરને ફિટ અને હેલ્ધી રાખવા માટે પીવો અજમાનું પાણી.


સંડે વ્યૂ: મોતો વચ્ચે ગગનચુંબી છક્કાઓમાં કેવો આનંદ? - Gujarat ExclusiveGujarat Exclusive\nGujarat Exclusive > ગુજરાત એક્સક્લૂઝિવ > સંડે વ્યૂ: મોતો વચ્ચે ગગનચુંબી છક્કાઓમાં કેવો આનંદ?\nસંડે વ્યૂ: મોતો વચ્ચે ગગનચુંબી છક્કાઓમાં કેવો આનંદ?\nસુરેન્દ્ર મેનન ધ હિન્દુમાં લખે છે કે, દર્દ અને પીડા વચ્ચે દેશમાં સંવેદનહીન ટૂર્નામેન્ટ ચાલું છે અને તેને ટીવી પર જોવાથી થઈ રહેલા અપરાધભાવની ઉંડાઈને સમજી શકવું પણ મુશ્કેલ છે. આઈપીએલને સ્પોટ્સ સમજવાનો ભ્રમ પોતાના મગજમાં ના રાખતા. આ ટીવી પર એક લોકપ્રિય રમતનું વર્જન છે, જ્યાં ઉત્પાદ વેચવામાં આવે છે અને જે એકમાત્ર સીરિયલ જેવી આઈડીયા છે. 78 મીટરની લંબાઈવાળી સિક્સ અથવા પછી મિડલ સ્ટમ્પ ઉડાવતા યોર્કર બોલની કેટલી મોટી કિંમત આપણે ચૂકવી રહ્યાં છીએ, જો આપણી આસ-પાસ ભયાનક રીતે લોકો મરી રહ્યાં છે અને આશાઓ તૂટી રહી છે?\nમેનને લખ્યું છે કે, સાર્વજનિક ખુશી, ક્રિકેટના આંકડાઓ અને રોમાંચક કમેન્ટ્રી અર્થહીન થઈ ગઈ છે. ત્રણ દિવસમાં 10 લાખથી વધારે પીડિત કોરોના સંક્રમિતો અને તેમના પરિવારોને તે વાતથી શું અર્થ કે વિરાટ કેટલા બોલમાં હાફ સદી પૂરી કરે છે.\nકોઈ મિત્રના મેસેજના હવાલાથી લેખક લખે છે કે, કેટલાક સમય પછી જ્યારે આઈપીએલ ખત્મ થઈ જશે તો મુશ્કેલ સમયમાં મૌન મેનજમેન્ટ, ખેલાડી પોતાના ઝખ્મી દિલ બતાવવશે અને ચેક આપતા દેખાશે. મોટા-મોટા ખેલાડી તેમને ટ્વિટ કરશે. લેખકે ઓસ્ટ્રેલિયન ખેલાડી પીટર કમિંગ્સના વખાણ કર્યા છે કે, તેમને સૌથી પહેલા ઓક્સિજન સિલેન્ડર માટે 50 હજાર ડોલરની રકમ આપવાની જાહેરાત કરી હતી.\nઆઈપીએલ માત્ર ટૂર્નામેન્ટ નથી. આ બીસીસીઆઈ માટે ખેલાડીઓ અને ટીમો પર નિયંત્રણ કરવાનો પ્લેટફોર્મ છે. વિરાટ કોહલી અને રોહિત શર્મા જેવા ખેલાડીઓ જો આર. અશ્વિનની રસ્તા પર ટૂર્નામેન્ટથી દૂર રહેવાનો નિર્ણય લીધો હોત તો કંઈક અસર દેખાઈ શકતી હતી. પરંતુ બીસીસીઆઈ સાથે પંગો કોણ લે?\nત્રીજી દુનિયામાં ઘરવાપસી! વાયરસથી તૂટ્યો ‘સુપર પાવર’નું સ્વપ્ન\nટીએન નાઈનને બિઝનેસ સ્ટેન્ડર્ડમાં પ્રશ્ન ઉઠાવ્યો છે કે, શું ભારત 16 વર્ષ પછી એક વખત બીજા દેશો પાસે મદદ માંગનાર ત્રીજી દુનિયાનો દેશ બની ગયો છે? તેઓ કહે છે કે, આનો જવાબ ‘હાં’ પણ છે અને ‘નહીં’ પણ. ‘નહીં’ તે માટે કેમ કે ભારતે પણ સંકટના સમયમાં દુનિયાના અનેક દેશોની મદદ કરી હતી. ‘હાં’ તે માટે કે આ ઈમરજન્સી મદદના મૂળીયાઓમાં છે અક્ષમતા અને અસાધારણમાર્ કૌભાંડ. ‘સંસ્થાકીય નબળાઇ’ ત્રીજી દુનિયાની ખાસિયત હોય છે. અનેક માપદંડોમાં ભારત આ તરફ પરત ફર્યું છે. પછી ભલે વાયરસ હોય કે ડોકલામ- આપણે અધવચ્ચે જ જીતની જાહેરાત કરી. જ્યારે હાર થઈ ત્યારે પણ જીતનો જશ્ન મનાવ્યો પછી વાયરસનો નવો વેરિએન્ટ હોય કે દેપ્સાંગ\nનાયનન લખે છે કે, વિદેશમાં થઈ રહેલી ટીકાઓને પણ નજરઅંદાજ કરી દેવામાં આવી. જરૂરતના સમયે વેક્સિનેશન વધવાની જગ્યાએ 30 લાખ પ્રતિદિવસથી ઘટીને 20 લાખ પર આવી ગયા. ત્રીજી દુનિયામાથી વિકસિત થતા માર્કેટ અને અનેક દેશભક્તોની નજરમાં સંભાવિત સુપર પાવર બનેલા રહેલા ભારતની અંદરનું સત્ય વાયરસે દુનિયા સામે ઉજાગર કરી દીધી.\nપાછલા વર્ષે પીપીઈના ઉત્પાદનની જેમ જ કહેવામાં આવે છે કે, એક મહિનામાં મેડિકલ ઓક્સિજનની સપ્લાઈ 70 ટકા વધી ગઈ છે. સંસ્થાકીય અને ઔદ્યોગિક ક્ષમતાઓ યથાયોગ્ય છે. 1962ની જેમ સેનાની ભૂમિકા દેખાઈ નહીં. ત્રીજી દુનિયાની ખાસિયત જવાબદારીથી બચવું પણ હોય છે. મોદી સરકાર કેટલી જવાબદારી નિભાવનાર છે તે વિપક્ષની સક્રિયતાની પણ આમાં ભૂમિકા હશે. પરંતુ હાલના સમયમાં વડાપ્રધાન જવાબદારી લેતા નજરે પડી રહ્યાં નથી. ઓક્સિજન પ્લાંટ સમય પર ના બનાવનારાઓ પર કાર્યવાહી થતી જોવા મળી રહી નથી અને ના વેક્સિનની જરૂરત પર આંકલન કરનારાઓ પર.\nબર્બાદીના રસ્તા પર ભારત\nરામચંદ્ર ગુહા ફાઈનાન્સિયલ ટાઈમ્સમાં લખે છે કે, કોવિડ-19ને પહોંચીવળવા શાહી રીતો, બેદરકાર શૈલી અને રાજકીય તકો સાથે રાખવાના કારણે ભારતમાં કોરોનાની બીજી લહેર આવી છે. તેઓ પ્રચારના ભૂખ્યા ઈંગ્લેન્ડના બોરિસ જોન્સનના નામ પર બનેલા સ્ટેડિયમની સરખામણી ભારતમાં નરેન્દ્ર મોદી સ્ટેડિયમથી કરે છે. કોવિડકાળમાં 55 હજારની ભીડ અમદાવાદમાં ભેગી થઈ હતી. નરેન્દ્ર મોદીએ પોતાને કિમ ઈલ શુંગ અને સદ્દામ હુસૈનની શ્રેણીમાં લાવીને ઉભી કરી દીધી છે.\nગુહા લખે છે કે, 2020ના અંતિમ મહિનાઓમાં કોવિડના ઘટતા કેસો વચ્ચે તેવું માની લેવામાં આવ્યું કે, મહામારી પર જીત મેળવી લેવાામં આવી છે. પરંતુ, આજે સ્થિતિ તે છે કે, પ્રતિદિવસ કોવિડ કેસો વિશ્વરેકોર્ડ બનાવી રહ્યો છે. ગુહા લખે છે કે, પ્રથમ લહેરમાં 11 માર્ચે WHOએ મહામારી જાહેર કર્યા છતાં પ્રાથમિકતા કોરોનાને પહોંચીવળવાની જગ્યાએ એક રાજ્યમાં સરકારને બનાવવાને આપવામાં આવી. 23 માર્ચે સરકાર બન્યા પછી લોકડાઉન લગાવવામાં આવ્યું. 10 કરોડ લોકોની નોકરી ગઈ.\nગુહા લખે છે કે, કોવિડ ટાસ્ક ફોર્સની બેઠક 2021ના ફેબ્રુઆરી-માર્ચ મહિનામાં થઈ નહતી,તે 11 એપ્રિલે થઈ હતી. આ દરમિયાન નરેન્દ્ર મોદી-અમિત શાહ ચૂંટણીની તૈયારી કરતા રહ્યાં, કુંભનું આયોજન થતું રહ્યું. આઈપીએલ ક્રિકેટ પણ સમય ઉપર થઈ. નરેન્દ્ર મોદી રેલીઓમાં વિરોધીઓ પર વરસતા રહ્યાં, જ્યારે ટીવી પર સંબોધનોમાં વાલીઓની જેમ કોરોનાથી દેશને બચાવવાની વાત કરતા રહ્યાં. રામચંદ્ર ગુહા લખે છે કે, વિપક્ષ કોંગ્રેસની નબળાઇએ આવી રીતની હિંમતને પ્રોત્સાહન આપ્યું. સુપ્રીમ કોર્ટ સુધીએ સામાન્ય લોકોના અધિકારોની રક્ષા કરી નહીં. બીજી લહેરે મોદી સરકારની નિષ્ફળતાને દુનિયા સામે ઉજાગર કરી દીધી.\nરાજીવ ગાંધીના વેક્સિન અભિયાનને મળ્યો હતો વિપક્ષનો સાથ\nધ ટેલીગ્રાફના સંપાદકીય લેખમાં લખવામાં આવ્યું છે કે એક સમય હતો જ્યારે ભારતની રાજનીતિમાં નફરતવાળી જંગ નહતી. કેન્દ્ર અને રાજ્ય સરકારોમાં સહયોગ હતો. રાજીવ ગાંધીએ જ્યારે દેશમાં વેક્સિન ક્રિયાન્વયન કાર્યક્રમ શરૂ કરવામાં આવ્યો તો વિપક્ષ શાસિત રાજ્યોએ ખુલીને સહયોગ આપ્યો. બંગાળમાં જ્યોતિ બસુ, કર્ણાટકમાં આરએમ હેગડે, આંધ્રમાં એનટી રામારાવ અને કેરલમાં ઈકે નયનારે જેટલો ઉત્સાહ બતાવ્યો તેટલો કોંગ્રેસ શાસિત રાજ્ય બતાવી શક્યા નહીં. ત્યારે દૂરદર્શન અને ઓલ ઈન્ડિયા રેડિયોએ પણ વેક્સિન કાર્યક્રમને સફળ બનાવવામાં યોગદાન આપ્યું.\nપરંતુ, આજે આટલી મોટી સંખ્યામાં ટીવી ચેનલો હોવા છતાં મોદી સરકાર વેક્સિનને લઈને શરૂઆતમાં ડરને દૂર કરી શકી નહીં.\nસંપાદકીય બોર્ડ લખે છે કે, કોંગ્રેસ મુક્ત ભારત અભિયાન ચલાવવાના કારણે કોંગ્રેસથી સહયોગની મદદ કેવી રીતે કરી શકાય છે. તે છતાં પણ કોંગ્રેસે લાંબા સમયના શાસનનો પોતાનો અનુભવના હિસાબથી સમય પર બહુમૂલ્ય સૂચનો આપવામાં પાછળ રહી નહીં. પરંતુ સરકારે પ્રતિક્રિયા થર્ડ ક્લાસ આપી હતી.\nઅસમમાં મુખ્યમંત્રીના દાવેદાર હેમંત બિસ્વા શર્માએ અસમમાં કોરોના દર્દી ના હોવાની જાહેરાત કરી દીધી. ખુબ જ ધામધૂમથી બીહૂ પર્વ ઉજવવામાં આવ્યો. પરિણામ તે આવ્યું કે, ત્યારે એક્ટિવ કેસ 617 હતા અને આજે 26 દિવસ પછી 23,826 છે. કર્ણાટકમાં5કિલો રાશન ઘટાડીને2કિલો આપવા પર ખેડૂતને એક મંત્રીએ કહ્યું, “જાઓ અને મરી જાઓ” જોકે, યેદિયુરપ્પાએ તે માટે માફી માંગી.\nરસીકરણની અછતના કારણે કેન્દ્ર જવાબદાર\nપી ચિદમ્બરમ જનસત્તામાં લખે છે કે, રસીકરણની સરેરાશ દર વધારવાના કારણે એપ્રિલ મહિનામાં ઘટી ગઈ. 18 વર્ષથી વધારે ઉંમરના લોકો માટે રસીની જાહેરાત કરવાથી પહેલા જ રસીની અછત પેદા થઈ ગઈ, તો તેના માટે કેન્દ્ર સરકાર જવાબદાર છે. કેન્દ્ર દ્વારા સીરમ ઈન્સ્ટીટ્યુટ, ભારત બાયોટેક અને બીજા નિર્માતાઓ સાથે કરાર કર્યો નહતો. તે ઉપરાંત વેક્સિનની જરૂરતનો અંદાજો લગાવવા અને ઉત્પાદનની રજૂઆત કરવામાં સરકાર પાછળ રહી ગઈ.\nજે કારણોથી સરકાર નિષ્ફળ થઈ તેમાં તેમનો ઘમંડી સ્વભાવ જવાબદાર રહ્યો. સ્વાસ્થ્ય મંત્રીએ કહ્યું હતુ કે, મોદીએ જેવી રીતે કોરોનાને હરાવી દીધો, દુનિયા તેનો જશ્ન મનાવી રહી છે. રાજ્યોની જગ્યાએ કેન્દ્રએ બધા જ અધિકાર પોતાની પાસે રાખ્યા છે.\nસલાહ આપનાર સ્વાસ્થ્ય અધિકારી ટીવી પર વધારે જોવા મળ્યા. સારી યોજનાઓનો અભાવ, આત્મનિર્ભરતા પર અનુપયુક્ત ભાર અને બે વેક્સિન નિર્માતાઓને માથા પર બેસાડી દેવાથી મુશ્કેલી વધી ગઈ. દેશ આ બધાની કિંમત ચૂકવી રહ્યું છે. હજું પણ સમય છે. એક ઉચ્ચાધિકાર પ્રાપ્ત સમૂહ બનાવવામાં આવવો જોઈએ જેની સભ્ય સંખ્યા9અથવા તેનાથી ઓછી હોય અને જેમાં નિષ્ણાત લોકો સામેલ હોય. આ જૂથનું નામ હોનારત મેનેજમેન્ટ જૂથ હોવું જોઈએ. ચિદમ્બરમ વ્યંગ્ય કરતાં લખે છે કે, હાર્વર્ડ એવું જ શિખવાડે છે.


લાખના બાર : ન્યૂઝીલેન્ડની ટીમની સુરક્ષામાં તૈનાત 500 કર્મચારીઓ 27 લાખની બિરયાની ઝાપટી ગયા\nન્યુઝીલેન્ડના નિર્ણયને કારણે પાકિસ્તાનને લાખો રૂપિયાનું નુકસાન : નાણાં વિભાગે બીરીયાનીનું બિલ અટકાવ્યું\nન્યૂઝીલેન્ડ ક્રિકેટ ટીમ તાજેતરમાં પાકિસ્તાન પ્રવાસે ગઈ હતી. તે એક ઐતિહાસિક પ્રવાસ હતો કારણ કે 12 વર્ષ પછી કોઈ ટેસ્ટ રમનાર દેશ પાકિસ્તાનના પ્રવાસે ગયો હતો. આ પ્રવાસમાં ત્રણ વનડે અને પાંચ ટી 20 રમવાની હતી. જોકે આ પ્રવાસ પાકિસ્તાન માટે નુકશાનથી ઓછો ન હતો. ન્યુઝીલેન્ડે સુરક્ષાના કારણો દર્શાવીને પાકિસ્તાનનો પ્રવાસ રદ કર્યો હતો. આ પછી બંને ક્રિકેટ બોર્ડ તરફથી આક્ષેપો અને પ્રતિ-આક્ષેપોનો રાઉન્ડ શરૂ થયો. પાકિસ્તાની ચાહકોએ ન્યૂઝીલેન્ડ પર છેતરપિંડીનો આરોપ પણ લગાવ્યો હતો. આ મામલો હજુ ઉકેલાયો નહોતો કે બીજો મોટો કિસ્સો સામે આવ્યો છે. તેની ખૂબ ચર્ચા થઈ રહી છે. પાકિસ્તાનને લાખો રૂપિયાનું નુકસાન થયું છે ન્યુઝીલેન્ડના નિર્ણયને કારણે પાકિસ્તાનને લાખો રૂપિયાનું નુકસાન થયું છે.\nપાકિસ્તાની મીડિયાના અહેવાલો અનુસાર, ન્યૂઝીલેન્ડના ખેલાડીઓની સુરક્ષા માટે 500 સૈનિકો તૈનાત કરવામાં આવ્યા હતા. તેમના ખાવા -પીવા પર 27 લાખ રૂપિયાનું બિલ આવી ગયું છે. રિપોર્ટ અનુસાર, જવાનો માટે દિવસમાં બે વખત બિરયાની આવતી હતી. આ બિરયાની આઠ દિવસ સુધી ખાવાનું બિલ 27 લાખ રૂપિયા આવ્યું. નાણાં વિભાગે બિલ પાસ કર્યું નથી આ મામલો ત્યારે પ્રકાશમાં આવ્યો જ્યારે બિલ પાકિસ્તાનના નાણાકીય વિભાગને પસાર કરવા માટે મોકલવામાં આવ્યું. વિભાગે આ વિધેયકને પસાર કરવા પર રોક લગાવી હતી. જોકે આ અંગે હજુ સુધી કોઈ સત્તાવાર નિવેદન આવ્યું નથી\nન્યૂઝીલેન્ડનો પાકિસ્તાન પ્રવાસ રદ થયા બાદ માહિતી અને પ્રસારણ મંત્રી ફવાદ ચૌધરીને આઘાત લાગ્યો હતો. તેમણે કહ્યું કે ભારત ન્યૂઝીલેન્ડ ક્રિકેટ ટીમને ધમકીભર્યા ઇમેઇલ્સનું મૂળ છે. ફવાદ ચૌધરીએ કહ્યું હતું કે જે ઇમેઇલથી ધમકી મળી હતી, તેનું વીપીએન ભારતમાંથી જનરેટ થયું હતું, જ્યારે તેનું સ્થાન સિંગાપોર બતાવી રહ્યું હતું. 2009 માં શ્રીલંકાની ટીમ પર આતંકવાદી હુમલો પાકિસ્તાનમાં ક્રિકેટ ટીમોની સુરક્ષા હંમેશા ચિંતાનો વિષય રહ્યો છે. 2009 માં લાહોરમાં શ્રીલંકન ટીમની બસ પર આતંકવાદી હુમલો થયો હતો. આમાં કોઈનું મોત થયું નથી, પરંતુ કેટલાક ખેલાડીઓ ઘાયલ થયા છે. આ પછી તમામ ટીમોએ પાકિસ્તાનનો પ્રવાસ બંધ કરી દીધો.